qundao/data-zh-poetry huggingface dataset:
答潘文叔見寄予十月嘗訪文叔文叔許來而猶未也
作者：孫應時
朝代：宋

別離一何久，迢遞阻音形。
重上君子堂，相見眼終青。
君顔尚冰玉，我鬢已星星。
借問十載間，風波兩蓬萍。
嶺劍各萬里，心目多所經。
歸來且强健，怳然真夢醒。
可憐萬修竹，清音玉瓏玲。
蕭條媚寒日，約畧環翠屏。
相携復一笑，芝蘭有餘馨。
孤雲自舒卷，野鶴來青冥。
平生閲羣彥，十八九彫零。
吾徒亦何願，畢景依林坰。
種秫令可釀，儲粟常滿缾。
琴書奉娛玩，足以陶性靈。
千載伐木篇，此意神所聽。
往來亦奚憚，江浦堪揚舲。
答王甫撫幹和荆江亭韵·其一
作者：孫應時
朝代：宋

劍鬰氣衝斗，珠潛光媚川。
丈夫自有在，時俗難爲妍。
鍾期苟未逢，我琴不須絃。
別路渺湖海，相思心炯然。
答王甫撫幹和荆江亭韵·其三
作者：孫應時
朝代：宋

樂哉新相知，開懷接談讌。
插花醉不辭，風光惜流轉。
酒闌欲上馬，握手增眷眷。
平生我輩人，定非兒女戀。
答王甫撫幹和荆江亭韵·其二
作者：孫應時
朝代：宋

清詩報我來，瓊玖羞木李。
感我萬古心，迢迢如江水。
楚宮歌舞地，春農耕廢址。
變化日相尋，榮華何用喜。
答王甫撫幹和荆江亭韵·其四
作者：孫應時
朝代：宋

別時記撫掌，醉劇語無倫。
君如齊轅固，獨不類平津。
交遊半白頭，心跡誰爲陳。
由來松柏榦，不爭桃李春。
答簡夫·其一
作者：孫應時
朝代：宋

不怪年來萬事非，聊須把酒賦新詩。
乾坤正自無今昔，草木何妨有變衰。
白髮我甘投老去，紅顔君惜卧春時。
古人不朽終何事，此段工夫可浪施。
答簡夫·其二
作者：孫應時
朝代：宋

拂拭瑶琴聽我歌，湯湯三歎又峩峩。
了知世道從來久，長覺人心苦太多。
便踏早朝陪鳳輦，更憂春夢隔鯨波。
此生付與天公竟，鐵杵成針取次磨。
答陳子序庠見貽·其一
作者：孫應時
朝代：宋

論功畏蠅虎，作計只蝸牛。
松菊招元亮，江湖要子牟。
閒須杯問月，愁不賦登樓。
從此相尋地，羊裘一釣舟。
答陳子序庠見貽·其三
作者：孫應時
朝代：宋

可人無俗韵，之子故清門。
直節豫章後，高名唯室孫。
早知文律令，還要學根原。
逆旅能頻過，何妨坐達昏。
答陳子序庠見貽·其二
作者：孫應時
朝代：宋

汩沒知何事，摧頹欲暮年。
劍鳴長自匣，琴弄更須絃。
落落心元在，星星髮可憐。
與君三歎息，不忍話前賢。
簡叔自臨安之官鄂渚專書問訊多寄近作以詩謝之用前歲贈別韵
作者：孫應時
朝代：宋

與君異姓似諸昆，文采風流帝子孫。
珍重征途猶問訊，殷勤詩卷遣重論。
光寒牛斗韜龍劍，興逸江湖著瓠樽。
混混人間誰虎鼠，冥冥物外獨鵬鯤。
閒中日月無追恨，聖處工夫豈浪言。
萬里此心長對面，莫尋別賦苦消魂。
聞南軒張先生下世感惋有作·其一
作者：孫應時
朝代：宋

玉山已失舊端明，何事令人骨屢驚。
拆石有聲傳建業，隕星無處弔南荆。
春風未作山川暖，江水何心日夜傾。
淚落中宵腸萬結，眇然湖海寄吾生。
聞南軒張先生下世感惋有作·其二
作者：孫應時
朝代：宋

中原天意定何如，豈謂人才不素儲。
前輩老成今殄瘁，丁年豪雋重蕭疎。
武侯歲晚出師表，賈誼平生流涕書。
社稷無疆恩澤厚，小臣何敢議盈虛。
胡元邁集句作宮詞二百首求題跋爲書兩章·其一
作者：孫應時
朝代：宋

五侯鯖具人間味，百衲衣裒天下工。
宮體故宜供帖子，玉堂何日喚詩翁。
胡元邁集句作宮詞二百首求題跋爲書兩章·其二
作者：孫應時
朝代：宋

不譏飛燕在昭陽，但託流鶑滿建章。
狗監若逢楊得意，何妨持此奉君王。
臘月二日雪霽與王君玉榮淳甫謁山陰陸放翁夜歸
作者：孫應時
朝代：宋

十日山陰雪塞門，曉來飛霰尚紛紛。
扁舟忽憶尋安道，載酒還成訪子雲。
便喜晴湖光璀璨，何妨歸路日黄曛。
侯家燠館多良宴，此段風流恐未聞。
臘月初七日夜夢游山林間清甚賦詩半就覺而忘之追成八句
作者：孫應時
朝代：宋

杜門終歲少過從，一室蕭然百念空。
紙上陳言皆妙用，胸中餘味有新功。
搘筇飽看千山月，欹枕閒聽萬竅風。
麤飯濁醪能送日，蒼顔白髮任成翁。
臨海道中書懷·其一
作者：孫應時
朝代：宋

六月呼清風，凉氣隔纖紵。
玄冬映窗隙，重繭不能御。
天時迭乘除，人事多齟齬。
愴焉感余懷，百年幾寒暑。
臨海道中書懷·其二
作者：孫應時
朝代：宋

儒生不知變，區區誦陳言。
時人熟見之，嬉笑相排拫。
江流去不返，何時復虞軒。
餼羊誠無用，禮意儻可存。
自東屯夜還舟中
作者：孫應時
朝代：宋

白帝水雲暗，東屯燈火歸。
春泥慳弊屐，山雨濕征衣。
遠役諒難踐，勝情那得違。
關城吏相笑，癡絕似君稀。
自益昌爲武興之行
作者：孫應時
朝代：宋

獨客行愈遠，此兒真自癡。
江流浩呼洶，棧路凜欹危。
好鳥迎人處，凉風拂面時。
山頭破茅驛，索筆又題詩。
自興州浮嘉陵還益昌
作者：孫應時
朝代：宋

夜促清觴醉武興，曉飛輕舸下嘉陵。
平生海上漁樵子，此日天涯雲水僧。
萬里身心縈老母，一年書札負交朋。
秋風已定蓴鱸約，俛仰茲游記昔曾。
自警
作者：孫應時
朝代：宋

忿燥肝或裂，懼劇膽能破。
吾身幸無苦，及茲無迺過。
虛中閲萬物，谷響聊應和。
可令蟆蝕月，竟作蟻隨磨。
根危實易感，驟嚥忽已唾。
何當安如山，持用警昏惰。
與宋廏父昆弟唐升伯偕遊廬山
作者：孫應時
朝代：宋

征帆西過憶匆匆，咫尺匡廬悵望中。
天意留爲今日計，春遊恰與故人同。
酒醒月落行侵曉，雲斷風來翠滿空。
識取廬山真面目，會來栽杏作仙翁。
與趙伯藏信叟游天衣寺
作者：孫應時
朝代：宋

渺渺湖風引桂舟，竹輿沙徑晚山稠。
千峰影底鳴雙澗，三伏日中含九秋。
邂逅襟期俱洒落，等閒歸計少遲留。
何時更約雲門路，踏破青鞋布襪休。
舉帆松江經縣治北
作者：孫應時
朝代：宋

楊柳煙中一塔孤，東風漫漫水平湖。
扁舟誰倚高樓望，畫入吳淞春晚圖。
舟中晚思
作者：孫應時
朝代：宋

山郡寒仍少，江村晚易昏。
梅花渾雪色，樹影半雲根。
遠役竟何事，壯懷誰與論。
布帆無恙在，長嘯下荆門。
舟宿莫城
作者：孫應時
朝代：宋

澤國寒初重，霜天晚自溫。
孤舟一杯酒，斜月數家村。
美睡聊相補，勞生得更論。
燭湖疑在眼，燈火閉柴門。
舟自震澤道吳興城外有感
作者：孫應時
朝代：宋

憶向苕溪泊酒船，寧知綠髮便華顛。
只今行脚一萬里，重此驚心二十年。
箬笠簑衣真我事，清風明月苦論錢。
晚凉急櫂城南去，更復題詩作後緣。
芙蕖
作者：孫應時
朝代：宋

生來不著塵泥涴，天下何妨名字多。
一世炎凉獨風月，四時榮落付煙波。
自知根節全冰玉，人道丰姿照綺羅。
濯濯晨光香十里，爲君敲槳叫吳歌。
范叔剛以詩送豆粥次韵答之
作者：孫應時
朝代：宋

平生畫餠復炊沙，空有饑腸不受嗟。
多謝殷勤餉時節，頓忘憔悴客京華。
賣書未卜來同往，厚意何時報有加。
爲說癡人不堪飽，更思春酌對簷花。
范氏致爽園用石湖韵·其一
作者：孫應時
朝代：宋

可人花木四時足，隨意園池百畝餘。
但續岷山高士傳，不談天上故人書。
范氏致爽園用石湖韵·其二
作者：孫應時
朝代：宋

山光突兀初寒外，竹色連娟細雨餘。
一段清奇徹肌骨，錦囊碎句懶能書。
萬景樓三首用韵·其一
作者：孫應時
朝代：宋

皛皛三江水，岹岹百尺樓。
雲山接南詔，風景冠西州。
徙倚乾坤大，徘徊歲月流。
明朝悵回首，湖海一歸舟。
萬景樓三首用韵·其三
作者：孫應時
朝代：宋

阮籍少青眼，元龍思卧樓。
與君非俗士，爲我望神州。
明月不可問，長江空自流。
悠悠復何道，行止一虛舟。
萬景樓三首用韵·其二
作者：孫應時
朝代：宋

德潤連城璧，文工五鳳樓。
不愁來蜀徼，政喜識荆州。
世久欺儒素，人當問品流。
平生郭有道，得共李公舟。
著作李季章得閬守去國以書道別追寄四韵
作者：孫應時
朝代：宋

不將塵土望清華，珍重高情久更加。
肯把書來話心曲，又從今去各天涯。
一麾可是君恩薄，百丈休憐江路賒。
歸見故人應一笑，爲傳消息報梅花。
西湖
作者：孫應時
朝代：宋

十年身不到西湖，把酒臨風省故吾。
萬里山川發天巧，三朝宮苑富皇都。
溪橋無處尋君復，詩帳令人憶大蘇。
尚許蕭然塵外客，小舟終日卧冰壺。
西溪僧舍晝卧
作者：孫應時
朝代：宋

燕子風微春晝長，獨携書卷卧禪房。
悠然一笑無人領，只有薔薇滿院香。
西溪會范叔剛用舊所寄韵
作者：孫應時
朝代：宋

出門煙水思微茫，客裏行吟晚興長。
萬里雲霄自今古，百年毛髮幾暄凉。
人間但有詩書樂，眼底何須印綬光。
遥夜青燈耿霜月，非君誰共語琅琅。
見巖桂有感
作者：孫應時
朝代：宋

苦被天香惱，𤧚瓏又一枝。
年年秋好處，故故月明時。
勝絕何妨晚，凄凉却自宜。
客愁添白髮，辜負小山期。
詒姪生日
作者：孫應時
朝代：宋

吾惟兩猶子，汝復近成童。
已枉十年讀，何時萬卷通。
聖賢垂日月，豪傑起雲風。
燈火清秋夜，宜加百倍功。
詠史·其一
作者：孫應時
朝代：宋

絳帳何人拜馬融，已應羞面見兒童。
早知自照頭顱醜，枉用文章殺李公。
詠史·其三
作者：孫應時
朝代：宋

拊髀平生志八區，暮年家國付夷吾。
誰言子女能相豢，可笑周郎淺丈夫。
詠史·其二
作者：孫應時
朝代：宋

咄咄歸來技已窮，函書翻欲媚桓公。
佳兒似此何須數，空使諸人恕乃翁。
讀士元傳
作者：孫應時
朝代：宋

老賊狐鬼嘯，漢鼎不復支。
再世益州牧，忍視宗國危。
烈烈左將軍，四海聞英姿。
東北久蕩析，西南天啟之。
建旗入涪城，有蜀非公誰。
檄璋送州印，我欲舉義師。
鼠輩坐斂手，豪傑趨指麾。
正爾豈不濟，安用譎取爲。
孝直反覆士，獻計乃所宜。
雛鳳獨何心，亦復喜出寄。
造次盃酒間，而欲生嶮巘。
平生大耳公，豈堪此瑕疵。
向來隆中語，荆益實素期。
惜不同茲役，次第觀所施。
士元早捐世，未必爲漢悲。
我詩訂千古，當有神明知。
讀晦翁遺文悽愴有作
作者：孫應時
朝代：宋

先生千載人，浩氣隘穹壤。
早薄聲利交，超然傲塵鞅。
飲酒讀離騷，追游必豪爽。
風月飽高吟，雲泉擅奇賞。
切骨痛國讎，嚼齒憤奸黨。
縱談天下事，一一如指掌。
歛意師聖賢，精心玩圖象。
全體極渾涵，靈根妙充養。
昭昭陳軌轍，坦坦闢榛莽。
陶鎔就醇粹，鞭策收勉强。
瞿聃息遁辭，關雒大遺響。
師道屹尊嚴，人材興倜儻。
宸綸歎廉靖，朝蹟惎忠讜。
康廬委符竹，越絕畀英簜。
芻牧活饑惸，天日快幽枉。
命義信行藏，風標何骯髒。
晚來侍細旃，時益異疇曩。
孤蹤反山林，百怪幻夔魍。
先生一澹然，幾微寧怏怏。
冬曦暖袍屨，秋風颯几杖。
尚可淑後來，何言遂長往。
暌離思遠道，殷勤媿殊奬。
常懷訂羣疑，忍獨拜遺像。
感舊日蕭瑟，出門增惝怳。
一致無古今，萬世均俯仰。
微言在遺墨，沒齒抱遐想。
末路誠刺促，中扃故弘敞。
惟善不可誣，惟惡不可長。
百年非所知，常如侍函丈。
題詩自激昂，山川悲莽蒼。
讀程子易傅
作者：孫應時
朝代：宋

事業潛三聖，文章似六經。
微言歸易簡，精意極丁寧。
道在非疇昔，人亡故典刑。
齋心對薰几，秋月夢初醒。
讀通鑑雜興·其一
作者：孫應時
朝代：宋

南山擊缶正烏烏，東市匆匆坐一書。
說道中興無過事，太陽侵蝕總緣渠。
讀通鑑雜興·其七
作者：孫應時
朝代：宋

平生作意輕羊舅，歲晚何心佞羯奴。
爲問荆齊是三窟，此時容有宦情無。
讀通鑑雜興·其三
作者：孫應時
朝代：宋

清濁無心陳仲弓，圓機聊救漢諸公。
末流不料兒孫誤，千古黄初佐命功。
讀通鑑雜興·其二
作者：孫應時
朝代：宋

簿書流汗走君房，那得狂奴故意降。
努力諸公了臺閣，不煩魚雁到桐江。
讀通鑑雜興·其五
作者：孫應時
朝代：宋

渭上耕屯望一秋，鼓行那復更遲留。
落星誤盡癡兒輩，長說宣王抗武侯。
讀通鑑雜興·其八
作者：孫應時
朝代：宋

莫怪新亭泣楚囚，王公原不辦中州。
石頭門外千年恨，他日相思一涕流。
讀通鑑雜興·其六
作者：孫應時
朝代：宋

建安社稷看文舉，正始風流倚太初。
天地一身無處著，諸人休苦恨狂疎。
讀通鑑雜興·其四
作者：孫應時
朝代：宋

柴門三叩畧從容，感激聊酬大耳公。
常日驅牛趁春雨，人前元不似英雄。
贈分水奚令
作者：孫應時
朝代：宋

分手橋門外，風塵二十年。
相逢非偶爾，話舊各依然。
飲啄寧無地，窮通故有天。
文書有餘力，心事約加鞭。
贈杜子真
作者：孫應時
朝代：宋

軒然意氣决浮雲，見子真堪辟楚氛。
未許坐馳能萬里，故應守約對三軍。
磨礲心事須經歷，斟酌人情有見聞。
且辦工夫成郢質，可無老手爲揮斤。
贈桐廬孫令
作者：孫應時
朝代：宋

偶然姓字齒鄉評，若誤旁人問弟兄。
五斗還來作鄰社，一杯真此定宗盟。
公懷犖犖英雄事，我獨區區丘壑情。
便看蛟龍擘雲起，何由鴻雁作行鳴。
贈淳安趙令
作者：孫應時
朝代：宋

吳越風聲近，邾滕壤地鄰。
頻書期面語，一見劇情親。
我本江海士，君真臺閣人。
莫忘今夕話，努力壽斯民。
贈策選軍將張仲舉其父故居吾鄉與先君游也
作者：孫應時
朝代：宋

鐵馬橫戈三十秋，天涯肯忘舊交遊。
看君材氣萬人敵，何日關河一戰收。
判把身心專報國，不憂骨相晚封侯。
尊前感動書生恨，聽說當年下宿州。
贈篆字高光遠秀才
作者：孫應時
朝代：宋

書家千載得陽冰，想像規模亦眼明。
心手相忘容力到，風姿迥出自天成。
屠龍絕技常難售，畫虎何人浪自名。
良苦窮途說奇字，誰能載酒似西京。
贈閭丘道人
作者：孫應時
朝代：宋

天下幾人能具眼，世間萬事可忘言。
猶將筆墨瀾翻說，多笑先生不憚煩。
趙仲禮示達菴唱酬次韵
作者：孫應時
朝代：宋

旭旦羣陰豁，春陽萬壑融。
八荒雙眼界，千聖一家風。
不必尋玄妙，寧須泥苦空。
本來無見解，何處覓神通。
穀粟饑爲藥，雷霆聽或聾。
鳶魚均自適，虎鼠竟誰雄。
軒冕因時貴，簞瓢有命窮。
詩書休發冢，談笑任關弓。
陶令琴三弄，徐公酒一中。
浮雲容易改，明月古今同。
上達真無累，纖瑕早自攻。
論心逢益友，刮目慶新功。
臺閣須公子，山林付老翁。
歲寒尋此話，一笑燭湖東。
趙唐卿邀游西湖即席賦十二韵
作者：孫應時
朝代：宋

春風客皇州，積雨不得晴。
倚樓望西湖，想見煙水平。
芳時諒難負，勝侶欣來并。
杖藜一蕭散，喚船弄空明。
浮雲爲我開，好鳥爲我鳴。
青山次第出，桃李正鮮榮。
華屋何煌煌，縹緲連重城。
都人競時節，酒舫各斜橫。
而我得舒眺，緬然起深情。
風景自千古，擾擾何所營。
大鈞實愛物，無使可憐生。
堯民保同樂，吾其獲歸耕。
辭武侯廟
作者：孫應時
朝代：宋

三分遺論久難明，獨有河汾與杜陵。
工拙人休計曹馬，興亡天亦恨桓靈。
大星忍向中宵落，老柏空餘千載青。
再拜征途重迴首，雪風吹斷淚成冰。
送別宋金州
作者：孫應時
朝代：宋

安康使君發成都，羣公祖送車塞途。
秋風關山二千里，王命不得辭崎嶇。
使君世族楚彭城，家今會稽之上虞。
我居咫尺不早識，萬里相逢天一隅。
眼中豪傑未易得，使君人物當代無。
連年三取太守印，赫然帥鉞兼兵符。
不憂無地起勳業，所要許國存規橅。
貴人例急歌舞娛，使君善愛千金軀。
國恥未雪長荷殳，一念勿忘先大夫。
嗚呼，一念勿忘先大夫。
送別常叔度知縣·其一
作者：孫應時
朝代：宋

一廛誰問野人居，三徑重迂長者車。
不訝經年忘造請，應憐畏影正逃虛。
舉頭鳬舄雙飛去，送目鵬霄萬里初。
青瑣黄扉對宮燭，相思肯寄一行書。
送別常叔度知縣·其三
作者：孫應時
朝代：宋

世緣傷巧亦傷多，萬古浮雲瞬息過。
唯有平心供日用，妙於養氣發天和。
細看局度兼諸老，誰道人才各一科。
卓魯從來公輔器，攀轅卧轍奈君何。
送別常叔度知縣·其二
作者：孫應時
朝代：宋

一朝傾蓋更傾心，頗畏人驚語太深。
乍可陶廬煩送酒，難堪偃室傍鳴琴。
君今此去班羣玉，我亦何言託斷金。
啼鴂飛花春又了，蕭蕭風雨卧山林。
送別惟肖贊府
作者：孫應時
朝代：宋

如椽老筆健文章，枉對槐間雁鶩行。
只共低頭了官事，忽驚舉手勸離觴。
百年可落塵埃夢，一瓣曾薰知見香。
珍重平生安樂法，窮通何地不徜徉。
送別舜卿少府·其一
作者：孫應時
朝代：宋

官似南昌隠，人傳東野詩。
才優解牛刃，筆妙畫沙錐。
談笑千人敵，飛勝萬里期。
大門香一炷，他日看揚眉。
送別舜卿少府·其二
作者：孫應時
朝代：宋

人道琴川上，年來聚德星。
端能幾日月，已復散雲萍。
老我頭先白，期君眼最青。
時能遣佳句，千時慰林坰。
送別袁公四詩·其一
作者：孫應時
朝代：宋

幾年靜鎮絕喧囂，百吏承風服教條。
惠養疲羸深保障，搜延英俊盛旌招。
憂先儲粟千倉滿，威讋邊烽萬里消。
已揭成規在藩屏，政須人望押班朝。
送別袁公四詩·其三
作者：孫應時
朝代：宋

絕代風流士駿奔，感公封植到孤根。
雲章假寵騰天路，寶畫分輝照蓽門。
末學有心期卒業，不材無地可酬恩。
從今禮數千官隔，知復何時奉一樽。
送別袁公四詩·其二
作者：孫應時
朝代：宋

露門勸學首羣公，石室還來復古風。
垂世文章崔蔡右，濟時勳業管蕭中。
持平願取乘舟勢，納約先看補衮功。
力鞏皇圖知有道，先生心事與天通。
送別袁公四詩·其四
作者：孫應時
朝代：宋

南風一夜漲痕吹，江岫排空送衮衣。
萬里直愁知己遠，百年長恨此公稀。
眼看蜀柂沙邊起，心逐吳雲峽外飛。
流水高山有殊遇，此生何地不瞻依。
送劉蘇州誠之帥夔門·其一
作者：孫應時
朝代：宋

卧轍違吳會，開帆指蜀門。
江關自奇險，節制故雄尊。
一吐遐方氣，勤宣聖主恩。
歸來對宣室，獻納佇司存。
送劉蘇州誠之帥夔門·其二
作者：孫應時
朝代：宋

了了八陣磧，巍巍三峽堂。
竹枝歌感慨，麯米醉淋浪。
今古英雄思，風流翰墨場。
公行秋水落，穩穩上瞿唐。
送友人楊仲能東下以一蹴自造青雲分韵得一字
作者：孫應時
朝代：宋

君王急搜羅，九土規混一。
蜀山甚疎遠，去者今稍密。
夫君偉才具，文字尤炳蔚。
陸沈簿領中，塵霧昏玉質。
正應著臺省，邂逅破回遹。
輕舟下三峽，春浪平如席。
攬觀山川奇，感嘆日月疾。
便好作諫書，胸憤吐堙鬰。
薰風御爐香，天陛踏文石。
此時恨見晚，端不負疇昔。
或求西南州，爲國撫貧瘠。
因以壽老親，繡幰圍畫戟。
日邊豈無心，遲子付異日。
離樽聊共持，愁思黯難釋。
勇去仍趣歸，修途護眠食。
送台州沈虞卿使君入朝·其一
作者：孫應時
朝代：宋

鼓聲霜曉寒，冠蓋滿衢路。
詔書日邊到，使君朝天去。
攀車願公留，稚耋紛無數。
信哉慈父母，赤子中心慕。
七州浙江東，此邦亦蕃庶。
使君手拊摩，白髮緣汝故。
明時急良猷，此行那能駐。
眷眷公豈忘，江城一回顧。
送台州沈虞卿使君入朝·其三
作者：孫應時
朝代：宋

東南數十州，今惟本根地。
因仍軍國須，支吾亦良費。
簿書高沒人，大率非古意。
先生海邦來，歷歷眼中事。
誠心對天日，正色俯民吏。
那無一夜驚，感歎不能寐。
九重憂民深，時節苦未易。
源流儻可言，請拜仁人賜。
送台州沈虞卿使君入朝·其二
作者：孫應時
朝代：宋

靖康建炎事，嘗聞諸公言。
志士日夕心，嗚咽聲氣吞。
新亭五十年，塵埃尚中原。
君王大經畧，夢想天河翻。
時情習安宴，未辦酬國恩。
修攘亦有序，此事難遽論。
所要夙昔懷，勿以暮氣昏。
爲公一悲歌，風雲澹乾坤。
送史同叔司直造朝·其一
作者：孫應時
朝代：宋

天壤王郎子，芝蘭謝傅家。
班行想風采，詩禮倍光華。
萬里鞭先著，連城玉未瑕。
公餘閉齋閣，黄卷有生涯。
送史同叔司直造朝·其二
作者：孫應時
朝代：宋

相國三槐位，郎君疊桂枝。
談經天祿閣，指日鳳凰池。
道術千年緒，功名百世期。
中朝呂范氏，端的有餘師。
送史同叔知池州·其一
作者：孫應時
朝代：宋

弄水亭無恙，青溪古畫圖。
民風最淳朴，郡計足枝梧。
漢璽行褒召，潘輿且燕娛。
平生故人意，未改歲寒無。
送史同叔知池州·其二
作者：孫應時
朝代：宋

人地維垣後，功名治郡初。
細尋循吏傳，少輟子雲書。
鈴閤閒無奈，江山興有餘。
由來形勝地，保障定何如。
送司馬大亨赴遂昌宰
作者：孫應時
朝代：宋

蒲璧邦家重，蒼山道路深。
剸裁知唾手，拊字勉勞心。
通鑑家傳學，迂書坐右箴。
故人情誼重，贈別比南金。
送司馬尊古赴平江戶掾
作者：孫應時
朝代：宋

文獻傳家舊，功名發軔初。
榮華勸行色，珍重別吾廬。
老醜渾無頼，殷勤獨未疎。
西來多雁字，數寄一行書。
送外姪莫幼明還里療疾
作者：孫應時
朝代：宋

愛子天資靜，能來讀我書。
積痾無自苦，小別未云疎。
外物人難必，良師古有餘。
吳松春萬頃，一覽意何如。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教·其一
作者：孫應時
朝代：宋

平生賦褰裳，親意許從師。
四海非不廣，獨仰大雅姿。
逡巡一再見，慘憺已復辭。
霜風送旌節，遠目不可追。
挾經問疑義，倘許結後期。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教·其三
作者：孫應時
朝代：宋

軒冕付儻來，良貴應自有。
若人出處間，與世揭山斗。
雅宜踐高門，斷國極可不。
臨風耿予思，霧雨深稂莠。
凜然嚴冬柏，特立終耐久。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教·其二
作者：孫應時
朝代：宋

斯文肯空言，經世資實用。
紛紛諒奚爲，義取輒賓送。
誠能正其本，談笑了羣動。
公身紹前烈，時論倚隆棟。
持茲竟安歸，引燈相與共。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教·其五
作者：孫應時
朝代：宋

力行希孟韓，波蕩斥嵇阮。
聖門有佳處，誰爲發關鍵。
歸依得其人，心豈間近遠。
悄悄客路長，肅肅歲華晚。
祝公黄髮期，永好情繾綣。
送張敬夫栻以追送不作遠爲韵賦詩五章藉手言別不勝惓惓愛助之誠情見乎辭惟高明幸教·其四
作者：孫應時
朝代：宋

荆州形勝地，控引吁廣莫。
英雄昔用武，跬步圖宛洛。
至仁先內治，豈曾廢遠畧。
公來手摩撫，士氣端可作。
載歌江漢詩，奮袂空爵躍。
送張清叔主簿
作者：孫應時
朝代：宋

客路雖萍梗，心交真弟兄。
懸知有時別，何忍獨先行。
綵服黄花酒，青雲白玉京。
寒蟬正淒切，回首得忘情。
送彭大老提舶泉南·其一
作者：孫應時
朝代：宋

先生學力定如山，應世無非意所安。
一語令人深味處，不言容易祇言難。
送彭大老提舶泉南·其三
作者：孫應時
朝代：宋

人言西府厭編摩，歸卧方山意若何。
出處無心亦無累，寧知世上有風波。
送彭大老提舶泉南·其二
作者：孫應時
朝代：宋

笑談終日任天真，和氣春風自襲人。
畢竟胸中無適莫，不妨一世總相親。
送彭大老提舶泉南·其五
作者：孫應時
朝代：宋

天然廉素匪沽名，秋入滄浪徹底清。
蠻舶珍奇縱山積，歸囊應比去時輕。
送彭大老提舶泉南·其六
作者：孫應時
朝代：宋

一時人物到如今，人望先生日已深。
願以蒼生置懷抱，勿因空谷有遐心。
送彭大老提舶泉南·其四
作者：孫應時
朝代：宋

眼觀榮辱等虛空，强著衣冠與世同。
長夏清風秋夜月，高懷應不忘山中。
送彭子復臨海令滿秩·其一
作者：孫應時
朝代：宋

君侯古循吏，及物如春醲。
民間自寧一，堂上何從容。
平生眼中人，此尹未易逢。
吏道益可悲，非君吾孰從。
送彭子復臨海令滿秩·其三
作者：孫應時
朝代：宋

相逢幾何時，相與何如許。
書來警吾過，切切父兄語。
人生會合難，念別成悽楚。
北望山千里，秋容渺煙渚。
送彭子復臨海令滿秩·其二
作者：孫應時
朝代：宋

由求政事科，量己如尺寸。
後生談天下，可笑不知分。
吾曹師古心，日夜抱孤恨。
脫身朱墨中，未妨尋學問。
送彭子復臨海令滿秩·其四
作者：孫應時
朝代：宋

秋風滿庭樹，策策鳴良宵。
幽人獨晤歎，時序何蕭條。
寒華豈不容，念之中心焦。
我巢在一枝，風雨無漂摇。
送德安王休司戶
作者：孫應時
朝代：宋

相逢何必早，傾蓋已知心。
璞玉渾金質，高山流水音。
眼中江漢闊，別後雪雲深。
莫作窮途歎，功名始自今。
送明守黄子由尚書赴召
作者：孫應時
朝代：宋

燈火笙歌別海壖，詔書歸覲九重天。
已將清浄安齊國，不使聲名減潁川。
題品人才看贊贊，扶持皇極在平平。
文星舊與文昌亞，今貫三台更炳然。
送朱仲微使君赴闕
作者：孫應時
朝代：宋

聲迹周行舊，人門漢相延。
謝宗康樂在，阮姪仲容賢。
文獻羣公側，風流晚輩先。
天資超瑑玉，心量極澄淵。
世故雖遊刃，榮途獨緩鞭。
風霜飽經歷，歲月起聯翩。
奏牘留天聽，鳴鑣拜日邊。
一麾紆郡組，兩地冠淮壖。
巢塢江湖會，吳陵海澤偏。
陽公優撫字，山甫重蕃宣。
秋月滄浪底，春風草木前。
近名辭赫赫，直道守平平。
襦袴歌千里，絲綸錫九天。
別帆催入覲，祖席歎登仙。
詳試諳馮翊，深褒屬潁川。
徑須持紫橐，應不墜青氈。
世道千齡遠，人情百慮牽。
關心眷河雒，努力補陶甄。
窶迹來蓬篳，微芳託蕙荃。
一枝容吏隠，三鬴慰親年。
借寇知難請，依劉敢自憐。
鑪錘思舊物，倘問及林泉。
送李文授知括蒼
作者：孫應時
朝代：宋

中興尚有名臣子，江表能餘正始音。
擬贊經綸須老手，更分符竹此何心。
麒麟閣上風雲舊，烟雨樓前山水深。
世事由來偶然耳，公餘端不廢清吟。
送池子文
作者：孫應時
朝代：宋

巾山秋思俯晴江，樽酒懷人惜異邦。
千里誰能携客枕，一燈還此對寒窗。
聖門莫忘心期遠，文鼎何妨筆力扛。
去去成名深自警，白雲飛處倚門雙。
送王木叔推官滿秩·其一
作者：孫應時
朝代：宋

聽雨宿空山，念當與君別。
起行意無柰，雨聲轉幽咽。
名賢去蓮幕，一郡慘不悅。
人心到無言，冰寒炭故熱。
送王木叔推官滿秩·其三
作者：孫應時
朝代：宋

靈臺湛虛明，萬物懸一鏡。
饑餐夜熟寢，是我真實性。
牛山多斤斧，草木非正命。
君乎善自養，吾心本無病。
送王木叔推官滿秩·其二
作者：孫應時
朝代：宋

世道不平易，心如太行山。
交遊水上萍，相知甚獨難。
感君一見初，信我眉睫間。
松柏氣本同，蒼蒼期歲寒。
送胡婿晉遠赴嘉興酒官·其一
作者：孫應時
朝代：宋

逃暑吾無地，將家子在塗。
隨宜簡人事，莫久住行都。
最肯加餐否，剛能却酒無。
功名殊未晚，愛惜萬金軀。
送胡婿晉遠赴嘉興酒官·其二
作者：孫應時
朝代：宋

名世非科目，傳家豈搢紳。
紛紛一炊夢，鼎鼎百年身。
看取無窮事，何如不朽人。
侯翁雖齟齬，此話故情親。
送胡婿晉遠赴義烏丞
作者：孫應時
朝代：宋

送子官何許，稽城十舍間。
清心向松竹，洗眼更湖山。
學問駒千里，功名豹一斑。
明年經鄭驛，助我悅慈顔。
送蘇贊府梵滿秩
作者：孫應時
朝代：宋

今日崔斯立，先門蘇少公。
九流清似鏡，一坐凜生風。
傾蓋難爲別，揮毫記所蒙。
琳琅誰具薦，早獻大明宮。
送虞仲房赴潼川漕·其一
作者：孫應時
朝代：宋

夙昔青雲上，誰令鬢髮蒼。
家聲唐祕監，墨妙漢中郎。
牢落山林久，間關道路長。
西風足清嘯，幾日上瞿唐。
送虞仲房赴潼川漕·其三
作者：孫應時
朝代：宋

小隠橫溪勝，青山照眼高。
芝蘭春滿痤，風雨醉揮毫。
苦恨登門晚，深慚倒屣勞。
公歸佩荷橐，肯問及蓬蒿。
送虞仲房赴潼川漕·其二
作者：孫應時
朝代：宋

保障平時計，遐民力未寬。
梓潼將漕險，廊廟擇才難。
江水東流急，秦山北顧寒。
平沙八陣在，倚劍夕陽看。
送袁和叔赴淮陰尉
作者：孫應時
朝代：宋

底事書生用一官，彊隨時樣著衣冠。
千年蠹簡人情冷，百折羊腸世路難。
未必功名欺老大，且憑書信報平安。
秋風我亦淮東去，留取江山對眼看。
送趙仲禮入朝爲大理寺簿·其一
作者：孫應時
朝代：宋

决科遄入幕，更秩遂登朝。
龍化無重浪，鵬摶即九霄。
仙凡端有命，天壤一何遼。
願踵門庭盛，勳庸日月昭。
送趙仲禮入朝爲大理寺簿·其三
作者：孫應時
朝代：宋

忠孝吾根柢，功名古緒餘。
月雲無染著，鏡象本空虛。
不必相同異，何妨小闊疎。
達庵今宦達，味此意何如。
送趙仲禮入朝爲大理寺簿·其二
作者：孫應時
朝代：宋

綵服慈顔喜，綸音寵渥新。
教忠當事主，顧養苦思親。
杭葦東西近，郵筒早晚頻。
宗公天下鎮，眉壽保千春。
送趙清臣善湘明府民謠六韵
作者：孫應時
朝代：宋

秘圖山上古姚州，山色江光簇畫樓。
更鼓分明庭少事，桁楊閒冷獄無囚。
民言總信清如水，天賜常教大有秋。
人物襟懷何灑落，詞章翰墨更風流。
朝廷久合登劉向，父老知難挽鄧侯。
翠竇新泉探靜樂，公名長與此泉流。
送趙簡叔滿秩歸閩
作者：孫應時
朝代：宋

四海從游總弟昆，年來誰復似王孫。
真情每向急難見，高義殊非薄俗論。
入眼雲煙歸翰墨，滿懷風月寄琴樽。
三年叢枳勞栖鳳，萬里天池合化鵾。
官達於君何足道，心期令我已忘言。
相思驛路梅花發，應倩清詩寫夢魂。
送趙舜臣知溫州
作者：孫應時
朝代：宋

閩嶺淮堧憶細侯，更煩東作謝公州。
清規已出百城上，仁氣便銷千里愁。
好去綵衣娛壽斚，歸來紫橐奉宸旒。
馬前鴈蕩風煙裏，幾許新詩答素秋。
送陸華父歸越
作者：孫應時
朝代：宋

四海桐江陸使君，阿咸詩律更通神。
時無勢力能推轂，獨使文章老斲輪。
萬卷詩書堪遺子，千巖風月未全貧。
青鞋布襪雲門路，雞黍容吾叩主人。
送高南仲之華亭
作者：孫應時
朝代：宋

子向雲間去，吾空澤畔吟。
長因句中眼，不忘別時心。
梁木蟠根大，淵泉汲綆深。
丈夫千載事，莫待鬢霜侵。
送高南伯入太學
作者：孫應時
朝代：宋

我昔橋門客，于今喜送君。
天資自金玉，風味更蘭薰。
各爲親年重，難忘別意勤。
功名何必問，怒翼正垂雲。
遂安同官蔣主簿滿秩歸宜興相見杭都以詩別之
作者：孫應時
朝代：宋

溪閣小亭樂有餘，分携萬里意何如。
却憐倦鳥投林後，尚及棲鸞振翼初。
髮白相看無可奈，眼青如舊未應疎。
熟聞陽羨佳山水，會許扁舟問所居。
遂安縣興學和詹本仁見贈詩
作者：孫應時
朝代：宋

萬物野馬相追奔，百年夢境更起仆。
是中諸妄要掃刮，努力良心自成就。
舞雩春風沂水側，當日羣公切磋究。
大途九軌自可識，廣居安宅寧當僦。
少年恐不保壯老，夜氣還能亡旦晝。
詩書禮樂在庠序，鄉射絃歌列籩豆。
共惟百聖貽後來，豈使一科圖急售。
如何道術坐陸沉，獨指利名紛輻輳。
斯文未喪天所賜，接踵諸賢出哀救。
聖門榛棘得剗除，俗學膏肓有砭灸。
晚出顓蒙格調卑，平生師友追從舊。
敢言割雞慕牛刀，直恐狐裘雜羔袖。
是邦山水故瀟洒，滿眼衣冠多整秀。
向來張呂相逢地，遺韵餘風洗凡陋。
眷然鄉校肯來游，勉矣英材起相副。
名門政假扶持力，闔境似驚聞見驟。
儒林丈人真好事，大筆新詩警昏瞀。
寄言同社相知心，不怪狂歌續貂後。
遊凌雲峰答陳同年韵
作者：孫應時
朝代：宋

行行欲盡劍南州，滿意凌雲九頂游。
樽俎樓臺一長嘯，江山風月幾清秋。
古人勝賞分明在，灘水悲鳴日夜流。
萬里重來渺難必，扁舟去住總成愁。
道中寄同舍·其一
作者：孫應時
朝代：宋

風聲捲蘆竹，雪意滿江天。
水落石可數，沙寒鷗自眠。
回頭渺城郭，留眼寄山川。
老去重來否，吟餘一惘然。
道中寄同舍·其二
作者：孫應時
朝代：宋

山色忽相送，江流不作聲。
別懷初酒醒，病骨更寒侵。
一笑已昨夢，百年明此心。
故人應念我，數肯寄嘉音。
道傍水行可愛
作者：孫應時
朝代：宋

寒風鳴歲陰，芸物已歸靜。
郊原何蕭瑟，松竹自清整。
道傍足幽意，林屋甚井井。
雞犬在籬落，沙水暮光映。
古來奇逸士，往往託茲境。
吾行將安得，悵望滄水永。
遣興
作者：孫應時
朝代：宋

乾坤納納幾郵亭，一舸飄然水上萍。
短髮判隨秋草白，雙眸剛爲好山青。
新詩滿軸頻舒卷，薄酒盈樽自醉醒。
世上功名亦何事，誰能愁損歎漂零。
避難至海陵從先流寓兄弟之招仍邂逅故人馮元禮二首之一
作者：孫應時
朝代：宋

脫身兵火欲何之，不料茲焉過所期。
軒檻如僧縈橘柚，鄉關似夢識蒿藜。
弟兄朋友談平昔，盜賊羌戎問幾時。
共約更明王道正，或能一語到天墀。
還成都
作者：孫應時
朝代：宋

匹馬關山不自憐，歸來巾几更蕭然。
劍門南北等爲客，木偶東西聊聽天。
未省繁華寬旅思，可將犇走負流年。
夜凉早夢秋風起，催上山陰萬里船。
邑人李子寬公綽以所著十說及論孟解相示極有可敬而老且貧只一子又喪之遂爲無告之民復以詩見投覽之悽然贈以八句
作者：孫應時
朝代：宋

少日胸中萬丈虹，著書老尚有新功。
同鄉我惜知君晚，善士天胡賦此窮。
無槨去年悲孔鯉，有家何地客梁鴻。
秋風蕭瑟行吟裏，應有中郎識爨桐。
邵武李公晦方子佳士也以其祖澹軒先生呂之行實挽詩見示爲作八句
作者：孫應時
朝代：宋

海內非無士，南中更有公。
一門嚴禮範，十世篤儒風。
不遇心何媿，雖亡道未窮。
芝蘭今鼎盛，天必報陰功。
鄞中和張世隆總管春曉即事
作者：孫應時
朝代：宋

春欲歸時豈得留，杜鵑聲裏翠陰稠。
柳橋總是千絲恨，花徑真成萬點愁。
東土雲山供我老，西湖風月稱公遊。
相逢一笑難重覓，急趁餘芳醉玉舟。
鄞城通守廳和潘文叔梅花韵
作者：孫應時
朝代：宋

未將春草貯鳴蛙，寂寞西湖處士家。
正喜數枝斜更好，聊沽一醉醒還賒。
骨清是我氷霜侶，心賞從渠錦繡華。
不厭相過娛夜永，摘芳和雪試煎茶。
鄞川道中呈友人
作者：孫應時
朝代：宋

青山不斷煙蒼蒼，梅花如雪東風香。
春來天地恰十日，眼見草木生輝光。
清溪行舟暮鳴櫓，並舡開樽共君語。
人生邂逅自可憐，明日江東聽江雨。
鄭倅是歲七月同游和余韵復和酬之
作者：孫應時
朝代：宋

高人遺世紛，山水好常酷。
監州當暑來，風露勞櫛沐。
千里生清凉，萬象入睞矚。
公餘事幽討，駕言訪空谷。
豈知叢爾縣，有此壯哉瀑。
飛蓋繚崇阿，響屐穿翠麓。
林聲疑雨鳴，石怪若釜覆。
輝輝倚天劍，凜凜寒水玉。
畫圖見所稀，瑶琴寫難足。
餘霏濕巾袂，瑩色照眉目。
平生此會心，一笑欲捧腹。
酒間出新篇，明珠粲盈掬。
留作巖壑光，長令鬼神伏。
東山懷太傅，濂溪想茂叔。
逸興渺乾坤，真賞謝絲竹。
何由頻執鞭，雲峰恣遊宿。
醉中五言一首送楊叔與昆仲
作者：孫應時
朝代：宋

一杯分夕露，連璧映清湖。
北道山方好，西風暑况徂。
掄才終遠器，發軔更良圖。
腸斷山陽賦，看君氣一蘇。
重答
作者：孫應時
朝代：宋

萬古同山川，八方異風俗。
男兒事弧矢，心目快一矚。
結交必名勝，曠懷無狹促。
昂昂千丈松，朗朗百間屋。
彼富自鍾鼎，我貧甘芋菽。
誰能工俯仰，未許相縛束。
讀書頭欲白，對客樽無淥。
由來多此士，皎皎駒在谷。
瞿唐候水齊，秋風祛暑溽。
歸歟奉親懽，羹絲鱠江玉。
青衫雖霜葉，已勝袍立鵠。
進退吾何疑，肯事羝羊觸。
鐵笛亭
作者：孫應時
朝代：宋

鐵笛空山巔，悲裂蒼崖破。
驚起山中人，指點飛僊過。
閏十月十日自鄞城同史子應如東湖宿月波寺
作者：孫應時
朝代：宋

不到東湖便十年，短篷還得泛霜天。
千林脫葉風如剪，萬里無雲月滿弦。
照影婆娑吾老矣，可人瀟灑故依然。
敲門款語僧窗夜，挑盡寒燈久不眠。
閩憲克莊以故舊託文公五世孫明仲遠徵鄙文老退遺棄散逸荷伯宗用昭止善浩淵子勗至善及余表姪孫陳誼予兄子豐仲弟之婿賈熙用昭之從子大年等十餘人寒冬連旬日夜錄之得五十卷亦已勞矣賦此爲謝
作者：孫應時
朝代：宋

老去斯文付寂寥，寒枝枯甲一遺蜩。
虛言自歎真何補，好友相求不憚遥。
敗篋塵埃煩數子，破窗風雨每連宵。
詩成明日尋梅去，共看春風轉斗杓。
閲書庫
作者：孫應時
朝代：宋

寒儒事業趁三餘，細字篝燈手自書。
眼底牙籤富連屋，妙年公子意何如。
阻風泊歸舟游浄衆寺
作者：孫應時
朝代：宋

日落風更起，江頭船不行。
淒涼大夫宅，蕭瑟故王城。
一醉重樓晚，千秋萬古情。
愁邊動寒角，夜久意難平。
陪戎州范守閻倅飲涪翁溪紀事
作者：孫應時
朝代：宋

元祐人何負，黄郎昔此居。
江山愁思裏，風景醉吟餘。
問俗夸遺事，開荒想舊廬。
巖姿自奇怪，谷響故清虛。
鳥語傳沽酒，猿吟憶荷鋤。
文章喧宇宙，談笑狎樵漁。
小德長携杖，元明闕寄書。
生涯竟流落，謗譽久乘除。
士固難逃世，天寧獨困渠。
朝廷重日月，河雒痛丘墟。
事往真云已，神遊信所於。
溪名雖發越，林影尚蕭疎。
佳致歸商畧，成規易補苴。
春堤要楊柳，夏渚待芙蕖。
名勝新開府，風流得貳車。
追遊方自此，雅尚不愁予。
天際歸舟遠，江干摻袂初。
明年記狂客，萬里報何如。
陪章荆州九日登高讌示坐中呈二帥
作者：孫應時
朝代：宋

龍山東畔細腰宮，荆蜀元戎一笑同。
正復樓臺看戲馬，何妨絲管送飛鴻。
紅萸黄菊年華裏，落木長江晚思中。
下客無才敵嘲弄，聊須整帽向西風。
陳傳朋和余梅花舊作余再賦此
作者：孫應時
朝代：宋

肌膚冰雪定何神，不用靈犀自辟塵。
一笑未妨娛獨夜，百花誰敢鬭先春。
孤山詩侶須君復，吳市仙蹤只子真。
此外紛紛莫相汙，風姨月姊故情親。
陳正叔縣尉見示所著詩文以詩謝之
作者：孫應時
朝代：宋

文章千古一毫端，妙處工夫到底難。
春色無邊知造化，海風不斷識波瀾。
看君健筆凌霄漢，照我清窗醒肺肝。
寶劍莫憂人未識，光芒須動斗牛寒。
隆興甲申仲冬回自郡城宿龍泉寺遇雪
作者：孫應時
朝代：宋

乘興登山寺，匆匆未暇歸。
偶逢天色變，忽見雪花飛。
佛屋渾迷瓦，僧房半掩扉。
坐看青嶂老，一笑透禪機。
隨鳬巖瀑布
作者：孫應時
朝代：宋

高山流水去沉沉，迸落長屏百仞深。
暗有衝風起崖腹，散成飛雨到潭心。
梯空直下知無計，攀木旁窺戰不禁。
好著孤亭巧相對，重來應得慰登臨。
雨中過湖
作者：孫應時
朝代：宋

煙雨平湖短棹歸，清秋休作楚詞悲。
關心千里蓴鱸興，轉眼一年橘柚時。
好景何妨閒處得，勝懷應少俗人知。
相過拊掌有奇事，添得錦囊無數詩。
雪中早起偶作
作者：孫應時
朝代：宋

年來愛雪起清晨，已汙紛紛車馬塵。
何似柴扉終日閉，靜看玉宇一番新。
孤吟豈必煩餘子，小酌仍先壽我親。
更喜豐年報消息，力田甘作太平民。
雪中次甄雲卿監簿韵
作者：孫應時
朝代：宋

屋頭棲鵲夜深驚，羽衛瓊仙下紫清。
羣玉殿開香未暖，六花陣合戰無聲。
難教小草呈新翠，可恨疎梅半落英。
卧病袁安自愁絕，履穿誰與問先生。
雪夜歎
作者：孫應時
朝代：宋

折竹聲相聞，想見雪深尺。
愁殺小臣心，橋山葬明日。
雪竇妙高峰詩
作者：孫應時
朝代：宋

絕壑高崖面面雄，一峰孤起白雲中。
山連飛瀑斜通寺，人在危亭半倚空。
把酒登臨非易得，題詩摹寫最難工。
誰知妙意無窮盡，都在幽人一笛風。
頂山禱雨
作者：孫應時
朝代：宋

官身縛塵事，日日如絲棼。
駕言適秋郊，開顔慰艱勤。
大田平如席，多稼綠於雲。
早熟有餉穫，晚播方耦耘。
停鞭問父老，笑語何欣欣。
今年大好麥，稻復當十分。
天應憐百姓，似亦憐令君。
我本無善政，謗駡常紛紜。
獨慚龍公賜，一念如相聞。
尚憂北山外，漸有龜坼文。
爲爾乞終惠，潔齊炷爐薰。
何當足吾願，豐年周九垠。
頃過周叔和見故人石應之詩及諸賢和篇大軸邀余繼韵久不暇遣因通五夫諸李丈書劃然有懷走筆寄之
作者：孫應時
朝代：宋

別君二十年，往事飛鳥過。
相逢歌慷慨，頗復起衰惰。
朱顔各華髮，此已無可奈。
結廬擅青山，吾獨爲君賀。
示我諸賢詩，三歎不忍和。
功名付千載，袖出莫輕作。
老去會有死，嗟來不如餓。
燭湖旁舍酒可沽，勝日相從同醉卧。
題光福劉伯祥所藏東坡枯木及漁村落照圖·其一
作者：孫應時
朝代：宋

灑落胸中丘壑，崢嶸海外風霜。
幻出小山枯木，教成千載甘棠。
題光福劉伯祥所藏東坡枯木及漁村落照圖·其二
作者：孫應時
朝代：宋

夕陽雁影江天，明月蘆花醉眠。
乞我煙波一葉，伴君西塞山邊。
題寒草巖
作者：孫應時
朝代：宋

寒草巖前春鳥啼，桃花無數點清溪。
我行已到神仙窟，不比漁郎此路迷。
題籌筆驛武侯祠
作者：孫應時
朝代：宋

北出當年此運籌，悠然欹卧與神謀。
三軍節制馴貔虎，千里餱糧捷馬牛。
漢業興亡惟我在，蜀山重複遣人愁。
驛前風景應如舊，江水無情日夜流。
題黄巖溪
作者：孫應時
朝代：宋

得雨溪聲壯，無風雲氣多。
山花依翠竹，灘石亂寒莎。
樵父谷中出，牧兒牛背歌。
逢人問塵世，擾擾意如何。
高南仲自雲間歸退軒蓋明府以四詩送之末章專以見及南仲索和遂次其韵·其一
作者：孫應時
朝代：宋

麗澤存相益，和羹忌苟同。
別懷長耿耿，見日苦匆匆。
經派懲燕說，詞源味國風。
平生子陳子，一瓣記南豐。
高南仲自雲間歸退軒蓋明府以四詩送之末章專以見及南仲索和遂次其韵·其三
作者：孫應時
朝代：宋

清鏡朝容減，寒燈夜影孤。
身曾諳作客，情亦念携孥。
寶劍千金重，晴虹萬丈舒。
功名生感慨，有路莫辭迂。
高南仲自雲間歸退軒蓋明府以四詩送之末章專以見及南仲索和遂次其韵·其二
作者：孫應時
朝代：宋

鵬鷃逍遥意，鳩鷹變化時。
物生良自足，天命本無私。
戚戚真何事，平平亦大奇。
相逢一笑粲，無語自心知。
高南仲自雲間歸退軒蓋明府以四詩送之末章專以見及南仲索和遂次其韵·其四
作者：孫應時
朝代：宋

少日諸公後，流年兩鬢斑。
世情春冰泮，行路太行艱。
何計分珠履，空懷對玉山。
風期知不淺，逸駕恐難攀。
黄巖新安鎮舟中和王主簿春霽遣興
作者：孫應時
朝代：宋

天惜花時雨易晴，鳥知人意喚春醒。
歸舟兀兀新安路，溪北溪南水正生。
黄巖溪·其一
作者：孫應時
朝代：宋

杜鵑聲裏谷幽幽，綠水平溪日夜流。
花落空山人不到，一川煙雨起春愁。
黄巖溪·其二
作者：孫應時
朝代：宋

蒼山萬疊鎖荒煙，百道清溪思悄然。
只有東風偏識路，馬蹄花發自年年。
黄巖鄭瀛子仙弱冠入太學五上書論時事以直聞於時老猶不衰客游海陵館於余一月乃去作詩送之鄭方謀少官田故有章末之戲
作者：孫應時
朝代：宋

分手三年不易逢，一觴淮海酹西風。
書生君獨憂當世，末路人誰識此翁。
故國青山愁夜鶴，孤舟白髮映秋蓬。
歸歟束縛公車疏，努力豚蹄祝歲豐。
黄州呈趙使君·其一
作者：孫應時
朝代：宋

魯狂不媚世，世亦與我違。
平生懷識察，如公良獨稀。
塵沙二十年，孤舟萬里歸。
見公不忍去，安得長相依。
黄州呈趙使君·其三
作者：孫應時
朝代：宋

雪堂老居士，赤壁故將軍。
蘭舟醉烟月，羽扇麾風雲。
登臨生感慨，江空水沄沄。
從公一長嘯，神游儻相聞。
黄州呈趙使君·其二
作者：孫應時
朝代：宋

歐蘇遊息地，草木有輝光。
使君何風流，入手兩印章。
下客亦天幸，音塵許相望。
不登醉翁亭，尚能登雪堂。
七星觀
作者：孫覿
朝代：宋

丘壑心猶在，筋骸老可憎。
倚筇欣小愒，躧履看先登。
神馬何須駕，尻輿本自興。
九關通一路，欲躡嶺雲升。
三衢教授陳德召寵貺新篇兼辱寄惠古史賦三小詩爲謝·其一
作者：孫覿
朝代：宋

伐樹已掃迹，種花今問津。
一筇隨臥起，四壁空無鄰。
有懷平生遊，老手妙斵輪。
去搴柯山秀，盡作泮水芹。
裁詩問無恙，寄此嶺頭雲。
三衢教授陳德召寵貺新篇兼辱寄惠古史賦三小詩爲謝·其三
作者：孫覿
朝代：宋

太史命世豪，始作表傳記。
著書自一家，亦足見奇偉。
寥寥千載向，筆削號古史。
排斥已甚哉，不學而見詆。
孰云争名者，區區在朝市。
三衢教授陳德召寵貺新篇兼辱寄惠古史賦三小詩爲謝·其二
作者：孫覿
朝代：宋

世人識真少，耳剽得驚坐。
安知百尺樓，上有元龍臥。
儒官爲官曹，學子書吏課。
長謠振商音，麗藻發楚些。
獨有白雪章，妙絕無人和。
三衢聞都督兵潰常潤間懷舍弟而下
作者：孫覿
朝代：宋

紫荆有信欲開花，黄犬無情不到家。
偶坐厭聞鳥嚄嚄，杯行喜聽鵲查查。
同看明月人千里，相望孤雲海一涯。
驥子熊兒無恙否，風雲慘澹鬬龍蛇。
中興頌
作者：孫覿
朝代：宋

水部天寶中興碑，浯溪摩崖天與齊。
龍亡虎逝今已矣，太宗社稷猶巍巍。
泗濱九鼎不復出，陳倉石鼓今已非。
巋然獨立湘水上，往往或有神司之。
我亦繫舟石壁下，老眼驚顧眩欲迷。
星圖錯落樹掛斗，雲物黯淡天投霓。
遺忠寂寂閟千載，山頹木壞知河□。
踟躕對立三太息，風雨夜嘯猩鼯悲。
主簿甥孫小舟載白菊一本見遺賦二小詩爲謝·其一
作者：孫覿
朝代：宋

飛瓊乘月下瑤臺，老眼驚窺一笑開。
冰雪定嫌詩酒污，不應更待白衣來。
主簿甥孫小舟載白菊一本見遺賦二小詩爲謝·其二
作者：孫覿
朝代：宋

水檻吹香風漸漸，月叢泛彩露團團。
高情不入梨花夢，蝶亂蜂狂可得干。
九日次獻花鋪
作者：孫覿
朝代：宋

古路三叉口，青裙兩髻丫。
更無陶令菊，空想衛公花。
破屋堆黄葉，清江繚白沙。
殷勤邀一醉，蜑酒壓梨楂。
京口普照寺
作者：孫覿
朝代：宋

敗屋茨生草，崩崖蔓老藤。
布金無長者，持鉢有殘僧。
撥刺魚跳釡，睢盱鼠瞰燈。
炎炎三伏暑，岑絕冷如冰。
仙遊山九日歎逝二首·其一
作者：孫覿
朝代：宋

傷心玉案兩眉齊，永負黄花九日期。
萬里炎州嗟我老，百年青淚向君垂。
俱飛蛺蜨愁看汝，醉把茱萸欲對誰。
獨立西風搔短髪，一生遺恨一愁悲。
仙遊山九日歎逝二首·其二
作者：孫覿
朝代：宋

割肉早歸三伏日，傳柑賜飲上元燈。
那知一慟殊方去，獨向高臺此日登。
淚溼西風生眼纈，夢回殘夜起衣稜。
孤鸞别鵠知何處，泉路茫茫喚不應。
何倅利見許出侍兒襲明用前韻賦詩再和·其一
作者：孫覿
朝代：宋

平生慣見有司空，腸斷蘇州一盼中。
此夜相忘千里月，他年應恨五更風。
坐中不樂無三粲，客裏相逢祗兩翁。
急雨催詩更蕭瑟，小窗寒夜一燈同。
何倅利見許出侍兒襲明用前韻賦詩再和·其二
作者：孫覿
朝代：宋

錦堂蓮燭夜光空，喜笑蟬聯繡户中。
塵繞梁飛歌白雪，襪凌波去舞回風。
投梭且莫驚狂客，却扇何妨眩醉翁。
青鳥殷勤問消息，留髠滅燭許誰同。
何利見新居四詠·偃寂軒
作者：孫覿
朝代：宋

玉輅親巡萬里沙，金鞭斷折五侯家。
胡塵闐空箭滿眼，天地黤慘推龍蛇。
何郎築室山間曲，桃花流水空藏遮。
一榻清風駕兩腋，尚嫌蟻鬬靜中譁。
何利見新居四詠·停雲閣
作者：孫覿
朝代：宋

桃李臥開櫻半吐，嗟我懷人道伊阻。
偶來見此衣上雲，忽去已作山下雨。
青青可藉草忘憂，昵昵如聞花解語。
舉鞭試問並州兒，酩酊醉翁在何許。
何利見新居四詠·燕起軒
作者：孫覿
朝代：宋

竹塢松窗靜者居，醉鄉一夢追華胥。
亂山攢青靄崷崒，老樹偃翠橫扶疏。
主人投轄防客走，醉倒自有蛾眉扶。
爍爍籠燈紅一朵，孤芳獨自占春餘。
何利見新居四詠·種德堂
作者：孫覿
朝代：宋

種德固自期百年，陰功可以宥十世。
地靈崛鬰蔭萬家，門大崢嶸納千駟。
老椿已老臥山根，戢戢階庭滿蘭蕙。
王郎故有青氈存，鄭公又改緇衣敝。
何嘉會以侍兒歸彭生小詩戲之
作者：孫覿
朝代：宋

浮蒼宛宛兩眉長，瀉碧汪汪一鑑光。
山海相逢非浪語，小孤明日嫁彭郎。
何嘉會寺丞遣嫁侍兒襲明有詩次韻·其一
作者：孫覿
朝代：宋

魯陽之戈倚半空，誰能一却日再中。
驚回十二巫山雨，永隔三千弱水風。
廋語尚傳黄絹婦，多情好在紫髯翁。
謫仙尚有杯中月，獨舞婆娑醉影同。
何嘉會寺丞遣嫁侍兒襲明有詩次韻·其二
作者：孫覿
朝代：宋

哀蟬已逐夢雲空，錦字參差在眼中。
應似桃花貪結子，任教柳絮舞隨風。
留春不住無樊子，隔水遙看有杜翁。
無那丁寧花鳥使，丁香偷結兩心同。
余南遷次臨川奏廬陵道属聞盜掠高安新淦之間少留仙遊山道祠是時庭下木犀花盛開漫山皆大松一峰蒼然終日遊愒其下各賦詩一篇·其一
作者：孫覿
朝代：宋

簷牙啄林杪，華殿浮青紅。
天風吹泬寥，萬籟酣笙鏞。
木犀已著花，濯濯秋雨中。
赬姿出素面，一洗丹粉空。
幽香襲巾袂，冷艷棲房櫳。
迫此芳歲殘，一笑誰當供。
羣仙立通明，矯矯驂鸞龍。
相隨歸閬苑，遺恨寄西風。
余南遷次臨川奏廬陵道属聞盜掠高安新淦之間少留仙遊山道祠是時庭下木犀花盛開漫山皆大松一峰蒼然終日遊愒其下各賦詩一篇·其二
作者：孫覿
朝代：宋

歷歷水中榆，地遠連玉京。
掄材上華屋，裊裊黄金莖。
蒼官表獨立，垂胡交縵纓。
根深崖嶠壯，勢壓山岳傾。
萬牛挽不回，老氣空峥嶸。
夜半風雨會，歲晚龍蛇升。
我來不忍去，繞樹三匝行。
珍重金石交，待我烹茯苓。
余大觀中偕何襲明登仕同爲太學諸生别後二十六年余□南遷道清江襲明逆余於新淦之洲上蒼顔白髪大略相似感嘆之餘飲酒賦詩以爲笑樂襲明筆力雄贍操紙立就凡六七反必用前韻余繼和者十二篇云·其一
作者：孫覿
朝代：宋

亡弓墮甑一時空，夢斷南柯午枕中。
便有樽罍追北海，更無塵土汙西風。
驅牛懶臥山中相，失馬來看塞上翁。
從此卜鄰成二老，雞豚社酒與君同。
余大觀中偕何襲明登仕同爲太學諸生别後二十六年余□南遷道清江襲明逆余於新淦之洲上蒼顔白髪大略相似感嘆之餘飲酒賦詩以爲笑樂襲明筆力雄贍操紙立就凡六七反必用前韻余繼和者十二篇云·其二
作者：孫覿
朝代：宋

龍媒去盡馬羣空，一曲陽春在郢中。
浩浩百川齊赴海，蓬蓬萬竅總號風。
誰憐楚國沈湘客，獨有商山避世翁。
閭里應容投緩急，風波千里一舟同。
侍郎唐公挽詞
作者：孫覿
朝代：宋

危言屢伏青蒲上，直筆猶存白簡中。
但見刳蟆救月蝕，孰知煉石補天空。
牛鳴尚鬬床頭蟻，蛇影猶懸屋底弓。
一代風流今頓盡，佳城白日臥滕公。
信安郡夫人挽詞二首·其一
作者：孫覿
朝代：宋

蟬聯女公子，湯沐郡夫人。
籍著金閨密，綸褒袞字新。
千葩朝閬苑，雙劍化平津。
唧唧蟲吟夜，梁空落暗塵。
信安郡夫人挽詞二首·其二
作者：孫覿
朝代：宋

夫擁侍臣櫜，兒乘刺史軺。
澗蘋借采采，風棘盛夭夭。
尚想萊班戲，空留楚挽招。
魌頭引丹旐，千古閟山椒。
修上人以楞嚴圓覺二經見寄書六言一偈
作者：孫覿
朝代：宋

月標指上自見，珠繫衣中可尋。
卷去與人遮眼，却來問佛徴心。
光禄董公挽詞二首·其一
作者：孫覿
朝代：宋

舊學江都相，遺忠太史家。
絳帷今寂寞，青簡尚光華。
謾奏三千牘，猶傳四十車。
諸生半齊魯，東望涕横斜。
光禄董公挽詞二首·其二
作者：孫覿
朝代：宋

帳殿旌旗卷，轅門鼓角悲。
江邊五馬渡，天上六龍飛。
感憤冠衝髮，追攀肘見衣。
興元戡難日，零落寸心違。
入象州界
作者：孫覿
朝代：宋

須賈之罪髮可數，張儀之辨舌空存。
以身藏怨今如此，不死投荒感上恩。
殊俗若爲投緩急，故交何處問寒温。
多情鳥鵲真幽伴，莫遣張羅翟尉門。
全州道中
作者：孫覿
朝代：宋

桑柘十里交，烏犍隨兩童。
川平牛背穩，一笛橫秋風。
漠漠水雲裏，濛濛煙雨中。
人牛相爾汝，行過亂山東。
兩日復往次前韻
作者：孫覿
朝代：宋

寒蔬離離銀綫亂，凍醴灧灧玉井深。
坐看庭松翹翠蓋，行穿野菊布黄金。
犬迎客入喜見尾，鵲隨人語欣會心。
俗裏淹留怕轑釜，驅兒招喚得重臨。
六言贈鶴林山長老二首·其一
作者：孫覿
朝代：宋

玄豹文章霧沐，老龍頭角泥蟠。
莫恨青苔蹋破，要令紅柿分殘。
六言贈鶴林山長老二首·其二
作者：孫覿
朝代：宋

黄鶴林中佛國，杜鵑花裏仙山。
粗了一生事大，來從半日僧閑。
再和
作者：孫覿
朝代：宋

二年客塵土，獨夜憂悄悄。
遇酒一破顔，歌呼醉連曉。
寸心爲誰明，伴此孤月皎。
枯柟鬰峥嶸，老幹空自表。
蟻穿萬孔萃，蛛掛千絲擾。
白鶴逝不來，豈敢更擇鳥。
再和·其一
作者：孫覿
朝代：宋

烏啼鵲噪晚庭空，並舍相呼入酒中。
逐影故慚夸父日，披襟聊快楚王風。
牛衣泣臥悲游子，鳩杖歡迎愧老翁。
笑我獨醒成底事，一邱之貉古今同。
再和·其一
作者：孫覿
朝代：宋

瘴雨蠻煙掃地空，衆星環列拱天中。
豹章尚隱南山霧，鵬背將摶北海風。
麟閣似聞登漢將，鹿門猶自臥龐翁。
低頭莫負平生志，冠蓋風雲萬里同。
再和·其二
作者：孫覿
朝代：宋

夜鶴悲鳴蕙帳空，一身今在百憂中。
驚魂尚喘吳牛月，短翮甘隨宋鷁風。
且與龜魚爲地主，不將鵝鴨惱鄰翁。
超然世態誰君似，蘭菊春秋自不同。
再和·其二
作者：孫覿
朝代：宋

沙平雪漫水涵空，路入千巖紫翠中。
村遠微明漁舍火，樓高斜矗酒旗風。
可憐方外狂司馬，來伴田中一禿翁。
南北相望三十載，心期不改斷金同。
再用前韻
作者：孫覿
朝代：宋

千騎森森響鐵衣，日上銅環四扇扉。
何妨指點銀缾索，直須倒著接籬歸。
已邀明月三人共，更看紅塵一騎飛。
何日淵明賦歸去，晨光前路正熹微。
再用前韻四首·其一
作者：孫覿
朝代：宋

獵獵青旗傍酒家，映門楊柳受風斜。
行穿細路迷芳草，坐對空樽數落花。
藜杖醉扶悲確犖，角巾欹倒露蒼華。
故山渺莽愁眉外，翠竹青蒲繞白沙。
再用前韻四首·其三
作者：孫覿
朝代：宋

亹亹交情青眼見，紛紛窮路白頭新。
地偏壤斷門無轍，衣敝囊空甑有塵。
但見荒村連虎穴，那知曳水暴龍鱗。
誰人手挽天河去，一洗郊原浩蕩春。
再用前韻四首·其二
作者：孫覿
朝代：宋

萬事破除惟有酒，半生勞苦坐看書。
青鞋雲水扁舟去，朱轂風塵一夢餘。
戰格連雲胡騎滿，斷弦掛壁舊交疏。
春泥活活朝天路，猶有和公擅一車。
再用前韻四首·其四
作者：孫覿
朝代：宋

胡塵慘慘纏林莽，海氣紛紛接淼漫。
天上空傳脩月斧，人中那見切雲冠。
干戈未解千憂結，杯酒相逢一笑寬。
老眼逢春只思睡，花枝渾似霧中看。
再至
作者：孫覿
朝代：宋

老眼逢春病有花，淋浪醉墨字如雅。
懸知不是唐王播，慚愧高僧護碧紗。
再至龜潭
作者：孫覿
朝代：宋

歲歲來尋罨畫春，看山弄水意長新。
不知流水今何處，只有青山是故人。
再賦二首·其一
作者：孫覿
朝代：宋

水繞禪窗浄，香凝古殿深。
讀書不求解，酬古聊自斟。
塔鈴已無語，匣琴猶有心。
獨謠西閣夜，風滿快哉襟。
再賦二首·其二
作者：孫覿
朝代：宋

愛竹門可款，命車壑初尋。
烏啼春院静，人語夜堂深。
鼠迹留僧鉢，蝸涎換佛金。
鄰翁笑相命，春酌夜沈沈。
再賦五至堂二首·其一
作者：孫覿
朝代：宋

猊坐諸天繞，龍龕百鬼神。
捫蘿穿窈窕，拄策上峥嶸。
雨送秋聲入，風迎夜氣生。
降肛壹鼉吼，撇烈兩島驚。
獨詣超神界，真游夢化城。
微吟更有味，琢雪鬭僧清。
再賦五至堂二首·其二
作者：孫覿
朝代：宋

老衲僧中龍，得度佛三世。
苴茅製不借，剖竹作如意。
徴心訊空王，禮足依梵帝。
住世無三宿，應緣有五至。
百年杞國憂，四大偃師戲。
應作如是觀，浮雲本無蒂。
再贈彥明用前韻
作者：孫覿
朝代：宋

老幹輪囷不計春，強名居士愧詩人。
共尊有若都非是，誤認顔標自有真。
忽睹二豪聯白璧，坐令百鬼怖黄巾。
它年若許陪蓮社，不惜千金剩買鄰。
再過天長寺二首·其一
作者：孫覿
朝代：宋

巖姿露天巧，地勝延隙光。
鯨怒四海鬬，蝸跧一身藏。
逃空真樂見，憩寂幽夢長。
燈暗不復續，臥看月侵牀。
再過天長寺二首·其二
作者：孫覿
朝代：宋

山立起平案，松偃臥枕岡。
尚憐桃靨小，已見麥頭昂。
檢事關兵氣，逃禪入醉鄉。
平生江海興，一棹付慈航。
再過曹山示如老
作者：孫覿
朝代：宋

不羡鵬飛運，聊隨雁北還。
捫天上何嶺，犯雪過曹山。
偶到萬里去，重來一夢間。
觀河見如舊，雙鬢自斕斑。
分宜道中
作者：孫覿
朝代：宋

老牯挽犁泥沒膝，剡剡青秧鍼水出。
大麥登場小麥黄，桑柘葉大蠶滿筐。
猿鳥初呼聚儔侣，繅絲百箔聞好語。
此時物色不可孤，勸君沽酒提壺盧。
利見置酒燕超軒襲明賦詩次韻二首·其一
作者：孫覿
朝代：宋

杯行到手莫留殘，忍聽金鐘吼夜闌。
紅雨亂飄花帽動，碧雲吹斷玉笙寒。
破除孤悶千痾散，邂逅良圖一笑歡。
老去便須勤秉燭，對花渾似霧中看。
利見置酒燕超軒襲明賦詩次韻二首·其二
作者：孫覿
朝代：宋

芋火鶉衣對懶殘，銅瓶泣雨又更闌。
枕流洗耳真堪笑，映雪看書且耐寒。
共惜分襟能幾日，直須把酒罄交歡。
風流喜見佳公子，未信窮途白眼看。
别如老
作者：孫覿
朝代：宋

同舟無胡越，四海皆弟兄。
吾人雖晚接，一笑蓋已傾。
我老未聞道，意行墮溝坑。
逢人得推駡，知非愧平生。
世亂識真態，塗窮見真情。
曳杖扣禪扃，撞鐘聽靴鳴。
小窗風雨夜，對此一榻横。
吾身如木偶，春至不復榮。
豈無三宿戀，天雨方流行。
去去得首邱，歸田克殘更。
别象州陳守容德
作者：孫覿
朝代：宋

三年客殊方，榮悴不堪說。
迢迢家萬里，奄奄命一髮。
使君古丈夫，興哀在縲絏。
平生風馬牛，舊職比鶼蹷。
欣然一笑粲，彼此百憂結。
皇恩下天扉，淚泣孤臣血。
行廚洗玉盤，載酒助歡悦。
庖珍問五鯖，餅字炊十裂。
徙突今未黔，班草永一訣。
何須更秉燭，端是夢中别。
别雲闍黎
作者：孫覿
朝代：宋

邂逅不煖席，躊蹰空復情。
偶隨孤月出，又作片雲征。
已振空中錫，聊班地上荆。
他年葛洪井，更欲問三生。
到象州寓行衙太守陳容德攜酒見過二首·其一
作者：孫覿
朝代：宋

萬里南來亦偶然，一杯相属豈非天。
直從尺五城南社，行盡潮南陽路八千。
三夜故人應入夢，五漿客舍有誰先。
使君遙簇花間馬，欲伴愁人到酒邊。
到象州寓行衙太守陳容德攜酒見過二首·其二
作者：孫覿
朝代：宋

飣坐黄甘噀手香，堆盤丹荔照人光。
莫辭蜑酒一尊赤，會壓瘴茅千里黄。
未省讒言遭薏苡，直將空腹傲檳榔。
酒醒夢覺知何處，樹影參差月滿廊。
北歸過永永守趙君宰置酒萬石亭
作者：孫覿
朝代：宋

三湘陌上逐臣歸，萬石亭中送客時。
拄杖披榛行莽蒼，汲泉磨蘚看魁奇。
天傾五色遺媧補，谷變千年出峴碑。
何似溪邊小桃李，向人膏面出風姿。
卓持者手持筇竹見遺書六言一偈
作者：孫覿
朝代：宋

滇池赤藤使者，太乙青藜老仙。
如何一筇九節，拄到玉女盆邊。
南唐門道上見桃二首·其一
作者：孫覿
朝代：宋

一逕青苔短短籬，小桃竹外兩三枝。
殷勤待得黄昏月，正見斜紅臥酒卮。
南唐門道上見桃二首·其二
作者：孫覿
朝代：宋

細紅如糝未全匀，洗雨梳風日日新。
前度劉郎在何處，故林空鎖一枝春。
南山寺二首·其一
作者：孫覿
朝代：宋

千丈雲根蔭此邦，沈沈寒影臥秋江。
潭空映日蒼虬動，煙煖翹沙白鷺雙。
夢覺灘聲喧客枕，吟餘竹色滿僧窗。
詩成絕叫層樓上，聽我洪鐘萬石撞。
南山寺二首·其二
作者：孫覿
朝代：宋

安心是藥本非禪，遇勝欣隨意所便。
嚼蕊拈花身老矣，穿雲涉水思茫然。
行逢酒伴操觚去，倦憩僧窗借榻眠。
寄語桃源問津者，人中今是地行仙。
即事
作者：孫覿
朝代：宋

落日投林去，低雲貼水飛。
江翻半嶂倒，帆健一風肥。
酒重傾蠻榼，歌清繞妓衣。
城南多勝事，何必閬中稀。
又和別韻
作者：孫覿
朝代：宋

歲陰袞袞驚心折，世事紛紛觸眼新。
爍爍風燈深院雨，離離花草故城春。
一區栽自無寧處，五斗誰能更爲貧。
矢醉自醒還自笑，依稀卻是夢中真。
句
作者：孫覿
朝代：宋

噬臍有愧平燕日，嘗膽無忘在莒時。
右丞相張公達明營别墅于汝川記可遊者九處繪而爲圖貽書屬晉陵孫某賦之·多寶院
作者：孫覿
朝代：宋

穿雲訪幽伴，倚枝蒼崖根。
冥冥篁竹中，古寺松爲門。
野僧營一飽，乞食山下村。
擁鼻且獨謠，未覺釣石温。
世事風雨過，歲陰波浪奔。
飄然得遠遊，寄此五石尊。
右丞相張公達明營别墅于汝川記可遊者九處繪而爲圖貽書屬晉陵孫某賦之·懷賢庵
作者：孫覿
朝代：宋

佳人去何之，歲月忽已逝。
懷人昔孟光，問道今法喜。
百年草頭露，一夢月中螘。
見此兩足尊，感動淚如洗。
區區記刻舟，兒嬉亦漫爾。
永斷三生緣，付此一彈指。
右丞相張公達明營别墅于汝川記可遊者九處繪而爲圖貽書屬晉陵孫某賦之·梅仙潭
作者：孫覿
朝代：宋

潭潭雲幕垂，杪樹秋磬發。
飛仙駕青鸞，通籍在金闕。
遙見切雲冠，尚想凌波襪。
殷勤小梅花，獨照黄昏月。
生綃濕香霧，翠袖卷煙雪。
忽然東風惡，一夜吹石裂。
右丞相張公達明營别墅于汝川記可遊者九處繪而爲圖貽書屬晉陵孫某賦之·泊湖潭
作者：孫覿
朝代：宋

藹藹竹樹交，一潭蔭寒青。
已無蛙黽汙，尚有蛟龍腥。
林疏泛月彩，艷艷一鏡平。
我心一如此，炯炯珠夜明。
意行魚共樂，坐穩鷗不驚。
更欲漱吾齒，不掛功與名。
右丞相張公達明營别墅于汝川記可遊者九處繪而爲圖貽書屬晉陵孫某賦之·澹臺書堂
作者：孫覿
朝代：宋

松根絡斷崖，石脚泫細泉。
書堂何代育，故物尚依然。
右丞今摩詰，尚友千載前。
神交夢仙舟，地勝真輞川。
散策塵外躅，脱屣區中緣。
杯尊酌花鳥，一醉藉草眠。
右丞相張公達明營别墅于汝川記可遊者九處繪而爲圖貽書屬晉陵孫某賦之·甘陂莊院
作者：孫覿
朝代：宋

張公臥江海，戢羽如鵬蹲。
平生廊廟具，投老三家村。
一壑身所寄，萬里心自存。
買花紅間坐，種竹青滿門。
似聞橘生奴，漸見桐有孫。
提壺時見廣，一笑空罍尊。
右丞相張公達明營别墅于汝川記可遊者九處繪而爲圖貽書屬晉陵孫某賦之·翠積樓
作者：孫覿
朝代：宋

曾稜倚高寒，突兀擅空闊。
江横碧羅带，山斷青玉玦。
湛湛清不搖，霏霏翠如潑。
松蹊奮蒼鬛，苔石換綠髪。
陰森揉肌粟，蒨絢亂眼纈。
憑欄送落景，一鳥煙中沒。
右丞相張公達明營别墅于汝川記可遊者九處繪而爲圖貽書屬晉陵孫某賦之·蝦蟆石
作者：孫覿
朝代：宋

天公磔蛙死，墮地化爲石。
魁然此江郊，面滯蒼煙色。
葱蘢一拳青，凝湛半蒿碧。
猶疑老蟾窟，尚吐月中液。
我來蹈其背，坐睨倚天壁。
鼓吹不復鳴，煙雨空寂歷。
右丞相張公達明營别墅于汝川記可遊者九處繪而爲圖貽書屬晉陵孫某賦之·金石臺
作者：孫覿
朝代：宋

曾臺接叢霄，東西鬱相望。
地靈鍾神秀，人物擅一方。
相居踐台斗，争雄兩巍卬。
倚薄雲雨近，蔽虧星月光。
陳迹恍如接，尊名綴前芳。
獨有真男子，平生盛孝章。
吏部張公挽詞
作者：孫覿
朝代：宋

千騎森森擁戟牙，鈴齋高臥放朝衙。
官曹已踐文昌省，門闕猶傳處士家。
天上麒麟新活計，壁間蝌蚪舊生涯。
一炊未熟成今古，零落空懸刺史車。
向伯恭侍郎致政薌林築一堂名之曰企疏晉陵孫某聞而賦詩二首·其一
作者：孫覿
朝代：宋

銅臭應作幺，夢屍當得官。
喁喁魚聚沫，戢戢蚋集酸。
高人有遠抱，一笑視鼠肝。
水將洗耳用，山作拄頰看。
種芳茹秋菊，搴秀紉春蘭。
披披芰荷衣，采采苜蓿盤。
三徑偭真境，一瓢非世歡。
富貴挽不來，爲我歌考槃。
向伯恭侍郎致政薌林築一堂名之曰企疏晉陵孫某聞而賦詩二首·其二
作者：孫覿
朝代：宋

且學方回痴，莫羨董公健。
誰令軀七尺，浪作青紫楦。
更搖乞憐尾，仍出弔喪面。
薌林有老仙，蚤具佛眼見。
國恩倘粗酬，已債遂焚劵。
驅除竹馬棄，狼藉芻狗踐。
寥寥漢二傅，千歲一關楗。
竟日飲無何，更補離騷傳。
吳令人挽詞二首·其一
作者：孫覿
朝代：宋

誰識東床臥，相隨廡下舂。
懸知三復可，不恨五噫從。
玉冠螭頭立，芝塗玳首封。
諸兒荀淑侣，頭角盡羣龍。
吳令人挽詞二首·其二
作者：孫覿
朝代：宋

沄沄水東注，冉冉日西頽。
側手留難住，揮戈挽莫迴。
鏡分天上月，劍逸地中雷。
寂歷空牀夜，悲蟲亦造哀。
吳公宜人楊氏挽詞二首·其一
作者：孫覿
朝代：宋

零落藁砧非，猶殘淚滿衣。
三刀悲尚在，雙劍喜同歸。
地占眠牛卜，門迎弔鶴飛。
哀哉埋玉樹，千古悶泉扉。
吳公宜人楊氏挽詞二首·其二
作者：孫覿
朝代：宋

種玉滿家庭，聲名重十城。
哀矜游子線，愁絕小人羮。
贈印連三組，書名載一旌。
誰爲千字誄，彷彿記平生。
吳江教院首坐索詩賦一首
作者：孫覿
朝代：宋

石火光中客此身，只鑽故紙敝精神。
如今衰老渾無用，猶有虚名語世人。
吳漢逸家荆谿蓄古書奇器甚富余欲造觀而未果賦小詩先之
作者：孫覿
朝代：宋

高人臥江海，煙雨三家村。
白眼憎俗徒，青山自當門。
披圖望千載，耿耿尚自存。
金鑄騕褭蹏，漆書科斗文。
虬螭盤六印，犧象刻四尊。
劍包虎皮斑，琴漫蛇腹紋。
猶吐星芒寒，尚带雷斧痕。
我亦望古者，昂昂真戴盆。
儻未倚門揮，應許置榻論。
從公問奇字，載酒過子雲。
吳漢逸挽詞二首·其一
作者：孫覿
朝代：宋

臞翁自是列仙儒，豪氣駸駸若不除。
東閣尋梅詩滿篋，西郊問柳酒盈車。
奇礓屢訪陳倉鼓，古漆空存汲冢書。
不信青山解埋玉，定應碧海控鯨魚。
吳漢逸挽詞二首·其二
作者：孫覿
朝代：宋

學省追攀四十年，故人重見兩皤然。
艱難共出興戎後，奄忽安知棄我先。
北道改轅誰解劍，西州無路相鳴鞭。
傷心一夢成今古，忍看麒麟臥冢邊。
吳益先攜文見過以詩爲謝
作者：孫覿
朝代：宋

千里之馬初服輈，風騣霧鬛跨九州。
駕鹽挽磨三千秋，俯首尚與駑駘遊。
吳郎人中第一流，文采絢爛珊瑚鈎。
陽春白雪和者少，夜光明月暗中投。
魯人不貴東家邱，吾髯凜凜青兩眸。
摐金戛玉聲相求，属鏤雙蟠九地幽。
有氣夜出干斗牛，忽然化作長黄虬。
睚眦之怨何足讎，一麾立斷樓蘭頭。
吳門道中
作者：孫覿
朝代：宋

小橋分路各西東，寂寂松窗半掩同。
客夢悠揚殘酒裏，一池荷葉雨聲中。
吳門道中二首·其一
作者：孫覿
朝代：宋

數間茅屋水邊村，楊柳依依綠映門。
渡口喚船人獨立，一簔煙雨濕黄昏。
吳門道中二首·其二
作者：孫覿
朝代：宋

一點炊煙竹裏村，人家深閉雨中門。
數聲好鳥不如處，千丈藤蘿古木昏。
周撫幹挽詞二首·其一
作者：孫覿
朝代：宋

手植千金産，情高一笑揮。
懷奇空老去，種德自家肥。
聯艦收羣溺，傾囷振大饑。
誰云天未定，一鶚已横飛。
周撫幹挽詞二首·其二
作者：孫覿
朝代：宋

誰續先賢傳，猶推月旦評。
命儒通德里，聽法梵王城。
除地黄金布，帷裳絳帳横。
何人追舊事，扣角話三生。
和公權梅花用前韻
作者：孫覿
朝代：宋

雪香瓊瘦逼人寒，閑澹精神畫亦難。
照水可憐清更甚，不堪渾作鏡中看。
和劉守林宗喜晴二首·其一
作者：孫覿
朝代：宋

禾頭生耳釜生魚，去馬來牛迥不殊。
颶勢驅雲千嶂合，雷公載雨百車輪。
長堤一決無完塊，高樹紛披有積蘇。
賴有媧皇補天手，一時爭誦魯真儒。
和劉守林宗喜晴二首·其二
作者：孫覿
朝代：宋

滌地愁霏欲變魚，毗耶問疾有文殊。
擬將十萬回天去，且罄丹衷伏地輸。
忽聽風聲傳畫角，徐看日影上流蘇。
麴窮不用號眢井，呫囁瘦詞笑小儒。
和叔毅田園五首·其一
作者：孫覿
朝代：宋

投組棄不御，負耒行且耰。
頹景謝東嵎，新畬遍西疇。
煙墟牛羊夕，水島橘柚秋。
呼兒具雞黍，一醉漫爛酬。
和叔毅田園五首·其三
作者：孫覿
朝代：宋

風旗喜初泊，野馬不受鞿。
萬里漲江急，一棹秋風歸。
意行心自放，隅坐談更劇。
和叔毅田園五首·其二
作者：孫覿
朝代：宋

休文固多病，長卿亦倦游。
敢厭蓬蓽陋，漸喜桑榆收。
散策塵外往，脫屐區中留。
坐看黄葉落，一洗風雨秋。
和叔毅田園五首·其五
作者：孫覿
朝代：宋

傷心離離黍，觸目青青穸。
空畦理荒穢，流潤滋霖霡。
努力會有年，喜見乞漿客。
和叔毅田園五首·其四
作者：孫覿
朝代：宋

晨耕饁簞壺，夜績課絺綌。
感時百憂集，遇酒一笑適。
五湖波浪闊，勿厭田廬窄。
土膏燥不粘，山骨寒更瘠。
和叔毅見寄二首·其一
作者：孫覿
朝代：宋

風塵蹭蹬悲游子，雞黍招邀愧老農。
盜取青氈無舊物，書憑黄耳有先容。
乞憐不辨齊門掃，投老寧堪楚市舂。
回首故山勞夢想，樓高百尺臥元龍。
和叔毅見寄二首·其二
作者：孫覿
朝代：宋

莫遣聲名夸俗子，且將筋力伴耕農。
五湖魚鳥非先素，一塢山林肯見容。
翠出短樊供小摘，香浮大甑飽新舂。
鄰翁莫怪頻來集，門戶如今有八龍。
和州餞交代趙朝議樂語
作者：孫覿
朝代：宋

天涯萬里一尊同，醉眼愁看月墮空。
畫角孤吹千嶂曉，綵舟橫曳半江紅。
啼妝盡带梨花雨，舞袖猶翻柳絮風。
只有邦人頌遺愛，棠陰繞屋自蘢葱。
和張正民通守
作者：孫覿
朝代：宋

零落衣冠汙塵土，戴盆望天那得睹。
青黄不著爨下焚，糟粕空傳紙上語。
判花視草迹已陳，十年閉口不論文。
君詩藹藹春雲似，來弔湘江九死魂。
和落花流水四絕句依長文姪韻·其一
作者：孫覿
朝代：宋

雨花着地燕脂濕，風柳飄空帽絮披。
粉黛紛紛半黄土，蟹螯從此不須持。
和落花流水四絕句依長文姪韻·其三
作者：孫覿
朝代：宋

老怯風波一棹回，故園蕪沒半蒼苔。
水深莫遣蛟龍得，火急招歸海賈來。
和落花流水四絕句依長文姪韻·其二
作者：孫覿
朝代：宋

菌短椿長未易齊，雨花風葉任紛披。
甑盆已破誰能改，趺坐觀空且對持。
和落花流水四絕句依長文姪韻·其四
作者：孫覿
朝代：宋

淺淺微波照殘影，濺濺流潤細縈苔。
浮花浪蕊相隨去，鶯語丁寧挽不來。
喜陳紹曾至
作者：孫覿
朝代：宋

雨苔荒逕石，風葉擁門衡。
破甑渠能顧，虚舟任自横。
燭殘無共影，谷應有同聲。
試問門前轍，多應是友生。
嘉會飲餞愛姬大慟而別
作者：孫覿
朝代：宋

小窗危坐若爲情，曳杖穿雲取次行。
蕭寺試來攜手處，陽關已作斷腸聲。
歌呼本自追曹相，慟哭那知見賈生。
坐上誰人最愁絕，江州司馬淚縱横。
四月十五日牧之赴南昌辟某與季野從周餞于松沛佛舍竟酒步月至垂虹亭久之遂别戲作數句送牧之
作者：孫覿
朝代：宋

宛宛白虹貫，曾梯出天半。
乘雲來帝旁，立侍玉皇案。
銀河徑千里，水接天漫漫。
一杯屬明月，俯見人影亂。
張公江海客，坐嘯白鷗伴。
寥寥如清風，一嘯亦可喚。
明朝駕戎軒，插羽流白汗。
行矣且勿驅，未怪安石緩。
神光射斗南，絢若金碧爛。
出門問何祥，銅章付雷煥。
回雁峰
作者：孫覿
朝代：宋

三年踐蛇虺，一命抵豺虎。
悠悠故園心，萬里崖嶠阻。
祝融方司南，巨嶽鎮全楚。
滄波噴石壁，白日灑飛雨。
寥寥蒼梧帝，髯斷泣二女。
斕斑竹上泪，濺血今如許。
沈文弔湘纍，魚葬得死所。
寂寞千載魂，故物但角黍。
吾生將安歸，隨此瘴江浦。
逐臣正南遊，倦鳥已北翥。
放身秋崖上，萬壑赴一睹。
干戈浩茫茫，安得兩翅羽。
園中草木二首·其一
作者：孫覿
朝代：宋

葵花臥雨金杯覆，蕉葉欹風羽扇低。
若信空華俱足幻，何妨伯厚載雞栖。
園中草木二首·其二
作者：孫覿
朝代：宋

翠衿獨倚秋風立，絳幘猶含宿雨偏。
已見異雞無應者，若爲矯首尚昂然。
壁上人開軒闢地栽花種橘戲留小詩
作者：孫覿
朝代：宋

看雲隨臥起，飲水自敷腴。
秀色共齋鉢，寒聲落坐隅。
未開花五葉，且種橘千株。
幽事相關處，時來近酒壺。
夏日京口道中二首·其一
作者：孫覿
朝代：宋

冉冉征途去，眈眈畏日長。
枕流浣清泚，倚樹憩蒼凉。
蟬抱風枝響，螢升露草光。
不眠愁獨夜，臥看月侵床。
夏日京口道中二首·其二
作者：孫覿
朝代：宋

亭臯一雨過，清飈吹面凉。
雲綻微月吐，引杯吸空光。
獨詣敞神界，冥搜破天荒。
扣舷歌小海，幽意滿滄浪。
夏日田舍二首·其一
作者：孫覿
朝代：宋

斷塹疏新碧，長林驚遠揚。
魚跳蒲葉偃，鵲起樹頭昂。
覓句投詩社，逃禪入醉鄉。
夢回殘酒裏，月可一庭方。
夏日田舍二首·其二
作者：孫覿
朝代：宋

麥臥黄雲壠，秧分綠錦畦。
犬來迎客路，鳥去背人啼。
虺虺饑雷吼，昏昏醉纈迷。
只疑塵土涴，獨自照清谿。
大卿范公師厚挽詞
作者：孫覿
朝代：宋

籍甚金閨彦，從容玉帳籌。
垂堂懲後戒，徙突慕前修。
忽作隋珠彈，真成趙璧投。
寧辭廣武械，竟脱楚儀囚。
蹇叔言猶在，殽函骨未收。
云何即長夜，不復見焚舟。
大資政張公挽詞四首·其一
作者：孫覿
朝代：宋

大筆文章手，飛揚獨妙年。
判花森玉笋，視草對金蓮。
講肄聯重席，官花臥八磚。
他年紬石室，妙絕冠遺編。
大資政張公挽詞四首·其三
作者：孫覿
朝代：宋

大閥冠州閭，占星太史書。
萬蹄金騕褭，一角玉蟾蜍。
右輔開新府，東堂舊直廬。
凄涼便陳迹，彷彿夢華胥。
大資政張公挽詞四首·其二
作者：孫覿
朝代：宋

禮絕迂三顧，恩榮閲九遷。
秉均平似砥，履坦直如弦。
晉室和戎日，周家定鼎年。
金甌方卜相，飊馭已超然。
大資政張公挽詞四首·其四
作者：孫覿
朝代：宋

輦路追高躅，聯翩接兩騶。
猶蟠倚天劍，尚艤濟川舟。
元帥俄分閫，羈臣亦首邱。
一抔相屬地，回首涕交流。
大雪後喜晴二首·其一
作者：孫覿
朝代：宋

嶺雪班班在，崖泉咽咽鳴。
一州明曉霽，萬壑貯春聲。
蹬滑藤枝健，沙晴屐齒輕。
小兒修浄供，酌茗慰孤清。
大雪後喜晴二首·其二
作者：孫覿
朝代：宋

雪浄山容改，風回野意新。
草根清漠漠，沙尾碧鱗鱗。
有客推門版，呼童整角巾。
風流楊柳似，一噱散千顰。
天台太守端明吳公挽詞三首·其一
作者：孫覿
朝代：宋

天上文昌省，人中翰墨仙。
尚書心似水，學士筆如椽。
視草金蓮夜，哦詩錦瑟年。
玉樓方斷手，又著紫鸞鞭。
天台太守端明吳公挽詞三首·其三
作者：孫覿
朝代：宋

貧病見交情，殷勤問死生。
倒衣迎五馬，空巷看雙旌。
聚泛杯中月，分班地上荆。
悲吟追往事，感咽氣峥嶸。
天台太守端明吳公挽詞三首·其二
作者：孫覿
朝代：宋

遮門皓首啼，行路涕交揮。
不見斑衣好，空隨畫翣歸。
蘭芽方獨秀，華萼尚交輝。
試待遼東鶴，千年有令威。
天長寺
作者：孫覿
朝代：宋

江行蕭家峽，路入天長寺。
眈眈千步廊，植杖聊一愒。
山對逐客愁，花濺寒食泪。
提壺苦勸人，何物關汝事。
太令人施氏挽詞二首·其一
作者：孫覿
朝代：宋

天上驂鸞鶴，人中夢虺蛇。
舒長真化國，青白舊儒家。
朝籍通丹地，宫衣曳紫霞。
蓬萊三萬里，何處問靈槎。
太令人施氏挽詞二首·其二
作者：孫覿
朝代：宋

領袖三千指，恩斯母德均。
奇龐五世祖，福艾百年身。
零落悲華屋，劬勞詠棘薪。
誰當紬女史，彤筆寫光塵。
奉祠朝日飲卯酒就寢既覺庭中蕭然已無行跡馬上賦詩
作者：孫覿
朝代：宋

蕭晨按節齊房弭，冠蓋環趍垤爭蟻。
屐聲籍籍海上潮，人語喧喧日中市。
明朝途人踐芻狗，雲散風休真夢爾。
不須強記刻舟痕，滿地蒼苔餘屐齒。
妙覺寺三詠·木犀
作者：孫覿
朝代：宋

霜葩翳老青，粲粲石壁下。
瓊樹一時新，肌冰敵姑射。
光風泛月彩，芳氣襲蘭麝。
幽人三嗅泣，采玩不盈把。
芙蓉强争妍，刻畫粉黛假。
對之若爲容，慚紅面如赬。
妙覺寺三詠·梧桐
作者：孫覿
朝代：宋

高梧傍層樓，隱翳崖寺古。
森森露井寒，蔭此六月暑。
秋風動地至，柯葉遽如許。
依依别故林，黄落半粘土。
凉蟬不復號，驚鵲時自語。
一夜繞空枝，愁絕兩翅羽。
妙覺寺三詠·芙蓉
作者：孫覿
朝代：宋

沙際漾淺碧，竹外欹深紅。
晨光發穠麗，醉臉酣春融。
歡華不滿眼，榮悴一日中。
娟娟泣朝露，槭槭隕夕風。
顧我非靈仙，丹砂駐君容。
舉酒酹其根，明年何處逢。
妙覺寺適軒二首·其一
作者：孫覿
朝代：宋

古寺秋崖上，清風掩半關。
晚花明艷艷，曉溜落潺潺。
松筍穿階瘦，苔窠蔽石斑。
翹沙憐鷺静，抱葉看蜂還。
心以空無累，身從病得閑。
儀曹獨何事，終日賦囚山。
妙覺寺適軒二首·其二
作者：孫覿
朝代：宋

老厭風沙惡，安閑且當禪。
開簾延白月，倚杖立蒼煙。
鳥散人聲裏，鐘殘客夢邊。
小蒲風葉偃，薄槿露花鮮。
句好吟須斷，歡餘醉帽偏。
人生但如此，何處不翛然。
妙覺書事二首·其一
作者：孫覿
朝代：宋

聒聒催酤我，嚶嚶喚友聲。
一遭青蠅汙，永負白鷗盟。
睡鴨嘘煙滿，蒼龍噀雨鳴。
參禪我未暇，一榻對僧横。
妙覺書事二首·其二
作者：孫覿
朝代：宋

隱几抛書坐，欹牀聽雨眠。
僧來逢自足，盜去失青氈。
楚國雖三户，滕氓尚一廛。
如今更何恨，端用酒爲年。
嬴國夫人錢氏挽詞二首·其一
作者：孫覿
朝代：宋

大國侯王後，高門將相家。
欲知天作合，故遣壽無涯。
夢澤萍如斗，仙山棗似爪。
鶴林花老去，歸路躡青霞。
嬴國夫人錢氏挽詞二首·其二
作者：孫覿
朝代：宋

鼎立三珠樹，亭亭聳縉紳。
真成萬金産，何止十朱輪。
彤筆方紬史，芝塗尚演綸。
徽音千載後，不數衛夫人。
孫應求承事挽詞
作者：孫覿
朝代：宋

棣萼聯華滿故枝，蘭芽競秀藹春霏。
荆州司馬馮熊去，吳市仙人跨鶴歸。
綠漲一枝分柏壟，遙蒼百叠擁松扉。
儀形故有丹青在，想像平生果是非。
安仁縣有大第一區官兵縱暴主人谷氏避不敢居三年矣縣尹常館過客於第中賦主人避地二首·其一
作者：孫覿
朝代：宋

主人避地臥荒村，道傍故宅今仍存。
烏鳥呼風白日静，藤蘿掛月蒼煙昏。
壁立削鐵千步垣，客子不敢窺其門。
一時勝事那能說，撞鍾擊鼓行金尊。
安仁縣有大第一區官兵縱暴主人谷氏避不敢居三年矣縣尹常館過客於第中賦主人避地二首·其二
作者：孫覿
朝代：宋

華榱翠桷刻蛟螭，蒿艾不翦與户齊。
野鼠羣行晝躡壁，山鬼一腳夜撼扉。
胡騎掃迹今已非，官兵縱暴來無時。
千炷眈眈四壁立，主人避地何時歸。
宜春臺呈太守陳次明
作者：孫覿
朝代：宋

聞說宜春好，層臺試一登。
隴泉悲瑟瑟，松雪見層層。
孤絕煙中寺，微茫樹下僧。
詩工傳寫妙，不數畫師能。
宜興林尉山父巢仙亭二首·其一
作者：孫覿
朝代：宋

半篙淥漲狎鷗邊，萬點青尖拄笏前。
水色山容鬭清好，吳中關市有巢仙。
宜興林尉山父巢仙亭二首·其二
作者：孫覿
朝代：宋

且可浮沉隨俗裏，更將強健鬭尊前。
懸知天上多官府，盍向人中作地仙。
宜黄尉李集義遺書問安否小詩爲謝
作者：孫覿
朝代：宋

三年著南冠，兩見芳歲新。
朝爲蟲蛇侶，暮與魑魅鄰。
行隨木上坐，臥對竹夫人。
獨有金石交，不廢風雨晨。
書來一弔屈，我已屢厄陳。
嘖嘖爨下桐，嗷嗷轍中燐。
絙以朱絲繩，放之碧海津。
窮途得重惠，肝胆久輪囷。
宣撫簽樞胡公挽詞二首·其一
作者：孫覿
朝代：宋

幕府分弓日，轅門叱馭時。
捫星高歷井，修月上騎箕。
剺面降胡泣，聞鼙聖主思。
龍驤老賓客，競賦八哀詩。
宣撫簽樞胡公挽詞二首·其二
作者：孫覿
朝代：宋

交親二紀餘，貧病故人疏。
落落辰參似，寥寥楚越如。
空勞三夜夢，不辨一行書。
尚記喬公約，垂洟滿過車。
宿善法寺二首·其一
作者：孫覿
朝代：宋

野寺知名久，歸鞍試一尋。
亂山迎晚眺，萬木拱春臨。
逸想超神界，安禪見佛心。
時參鼻端白，趺坐息深深。
宿善法寺二首·其二
作者：孫覿
朝代：宋

雪漲春光動，雲歸暮塢深。
巖棲塵不到，禪貌老難侵。
野虎風生嘯，哀猿月伴吟。
荒鷄號五點，說盡落星心。
宿天寧寺
作者：孫覿
朝代：宋

屋漏我無愧，室暗那可欺。
老僧對清夜，淛風動伽梨。
諄諄面牆壁，皎皎分澠淄。
燎蚊隔煙語，聞雞起蓐炊。
我來何所見，興盡意輒隨。
相逢不相識，聊問姓名誰。
宿太湖口二首·其一
作者：孫覿
朝代：宋

誰令醉尉怒，端是丞相嗔。
交疏白眼見，愁絕翠眉顰。
遲暮仍三黜，驚窺有四鄰。
還將萬里眼，笑索嶺梅春。
宿太湖口二首·其三
作者：孫覿
朝代：宋

溺灰不辭戎辱，箕踞未易訶。
僅免遭田甲，誰能讓尉佗。
輿糧餞吾鬼，分燈遣諸魔。
酒中有真覺，一夢到無何。
宿太湖口二首·其二
作者：孫覿
朝代：宋

白首對瀧吏，騂汗愧逐臣。
溪山不改色，風雨解留人。
坎壈知天意，漂浮任此身。
紛紛小兒女，何必浪沾巾。
宿妙覺竹庵贈静老
作者：孫覿
朝代：宋

青山映落日，澹澹煙中明。
出門無所投，曳杖隨意行。
破裓僧兩三，喜笑争邀迎。
曾巢俯修竹，飛星動高甍。
老人如宿昔，真契同三生。
遇人無戚疏，出語惡不情。
寥寥風馬牛，肝胆欲盡傾。
怪我胸中山，硉兀尚不平。
邯鄲樂無度，短夢一餉榮。
蠻觸怒不休，暴骨千里横。
微言起我病，內愧面汗騂。
蚤知天宇大，豈有世網嬰。
舉扇障西風，浣此滄浪纓。
宿臨川村舍
作者：孫覿
朝代：宋

林壑已秋聲，涼蟬又一鳴。
人間多古意，地僻有微行。
身老殊方去，愁牽百慮生。
途人夜相語，豺虎正縱横。
宿袁州城外祥符觀越日徙糾廨舍
作者：孫覿
朝代：宋

宜春客舍無一席，古觀獨眠不能夕。
破屋颼颼人雨立，空林嘖嘖蛩夜績。
青袍白馬郡督郵，晨門過我鳴前騶。
不求五斗彭澤米，且臥百尺陳登樓。
寄題四明吳勰拙軒二首·其一
作者：孫覿
朝代：宋

分寸躋攀曳九牛，一錐無地拙於鳩。
穿鍼結縷非吾事，不上天孫乞巧樓。
寄題四明吳勰拙軒二首·其二
作者：孫覿
朝代：宋

老罷誰當問喘牛，羈栖具作寄巢鳩。
蓋茆一把藏吾拙，便是元龍百尺樓。
寄題楊元光黄巖清畏軒
作者：孫覿
朝代：宋

楊公相大曆，獨擅德爵尊。
清渭貫涇濁，寸膠定河渾。
高名冠朝倫，流風被仍昆。
悠然向千載，凜凜尚目存。
官閑擁黄紬，臥聽衙集喧。
蕭蕭鳧鷖行，重糈不到門。
蝗虎不待驅，聞風自驚奔。
所貴知我希，已及魚與豚。
寄題洪巨濟中大鄱陽園亭四詠·協趣亭
作者：孫覿
朝代：宋

一邱破天巧，萬壑迴春姿。
使君載酒地，不著鼓吹隨。
翛然一幅巾，自與幽人期。
水淺欲平杯，風細不滿旗。
疏疏殘雨裏，獨理釣魚絲。
寄題洪巨濟中大鄱陽園亭四詠·綠楊橋
作者：孫覿
朝代：宋

津樹正青青，水拍兩岸平。
千章雲外合，一勺煙中横。
葉密翳鳥語，波清見魚行。
灣碕雨初乾，陂露雪正晴。
誰來聽山公，著屐過橋聲。
寄題洪巨濟中大鄱陽園亭四詠·翠屏洞
作者：孫覿
朝代：宋

千巖紫翠中，縹緲浮畫棟。
屏風十二叠，坦坦見空洞。
攢青照坐寒，老翠濕衣重。
度曲挽雲留，舉杯邀月共。
樂矣殊未央，正作南柯夢。
寄題洪巨濟中大鄱陽園亭四詠·艮庵
作者：孫覿
朝代：宋

高人擅一壑，青山獨當門。
拄笏坐終日，似與若人言。
微雲抱巘出，細溜觸石喧。
絕壁掛夜斗，曾甍上朝暾。
更探東籬菊，共盡北海尊。
寄題胡茂老樞密横山堂
作者：孫覿
朝代：宋

古縣水山國，萬室蟠其中。
環成千嶂合，並合不泉通。
我公擅一壑，曾雲生盪胸。
放神八極外，坐駕兩腋風。
峨峨十二環，半出簾幕重。
修眉畫新就，一抹翠掃空。
欣對愜平生，似爲悦已容。
百金置酒地，窗户浮青紅。
高陵拄笏見，採菊籬下逢。
坡陀逕千丈，横絕垂天雄。
日麗鶯谷晚，沙喧燕泥融。
悠然命巾車，往往載客從。
大句琢天巧，朱絃奏三終。
溪山久寂寥，高辭擅無窮。
天王駕羣英，長轡係九戎。
安知横山下，一榻似老龍。
功名方鼎來，龜祥兆飛熊。
勒石誦中興，浯臺兩穹崇。
西州歸謝傅，東海表太公。
千年丁令威，騎鶴還故宫。
寄題臨安王氏通幽軒
作者：孫覿
朝代：宋

翠樾兩檐交復，紫苔一徑微通。
雨籜猶含夏綠，風苞已褪春紅。
寄題莫謙仲山居西樓二首·山居
作者：孫覿
朝代：宋

魚鹽市井富，冠蓋車馬路。
生息自相吹，晨門黕如霧。
超然塵外躅，硉兀見砥柱。
湯湯海横流，自有安立處。
幻泡水上漚，空華草頭露。
一峰獨蒼然，歲寒但如故。
醉搴庭下花，吟繞池邊樹。
便有山中臞，來隨白雲屨。
寄題莫謙仲山居西樓二首·西樓
作者：孫覿
朝代：宋

曾梯倚半空，百尺臥元龍。
偃蹇一榻上，峥嶸兩争雄。
暮卷珠簾雨，夜鎮犀帷風。
吾公安在哉，雲間指青紅。
俯視大千界，一器蚋滿中。
巢蚊幸有餘，國蝸遂相攻。
湛湛天一碧，萬里磨青銅。
不落牛背上，悠然送飛鴻。
寄題虞陽山周氏隱居五詠·五秀堂
作者：孫覿
朝代：宋

一幹中柴立，交柯擁四垂。
定知三世種，已長五孫枝。
端是神明力，非關雨露私。
躊躇三匝繞，爲賦角弓詩。
寄題虞陽山周氏隱居五詠·佚老堂
作者：孫覿
朝代：宋

浮生知幾何，聞道苦不早。
過眼電掣雲，轉看露晞草。
怱怱已解鑣，馬鬛翳蓬葆。
夫君悟無生，不待須髪皓。
朝行清谿曲，暮宿白雲道。
柴門鳥跡絕，槁葉風自掃。
竹間雨泠泠，花上日杲杲。
坐對五大夫，自足休吾老。
寄題虞陽山周氏隱居五詠·妙光庵
作者：孫覿
朝代：宋

孤煙抱水村，落日滿雲樹。
亂山如連環，楊柳是門處。
青繚竹谿灣，翠點苔石路。
鐘魚寂無聲，白日掩僧户。
茗碗酌雲腴，香篆擢煙縷。
坐穩不知夕，炯炯山月吐。
寄題虞陽山周氏隱居五詠·柳堂漁舍
作者：孫覿
朝代：宋

老來厭朝市，静占五百弓。
山稜瘦如削，水面清若空。
行穿萬蓋青，臥戴一葉紅。
黄柑千頭奴，白鳧五尺童。
銀刀貫翠縷，象鼻卷碧筩。
一醉百不知，漁父真家風。
幽尋屬無事，散此九節筇。
空濛水雲裏，端生畫屏中。
寄題虞陽山周氏隱居五詠·環翠亭
作者：孫覿
朝代：宋

樵磴盤蒼巘，漁磯俯碧潭。
羣尖清染黛，一曲翠挼藍。
冉冉松雲細，娟娟竹露涵。
春風萬楊柳，綠影亂毿毿。
寄題錢申仲漆堂隱居四首·望雲亭
作者：孫覿
朝代：宋

昔年隱君子，共修地下文。
王官竟不返，幸樹十里春。
哀哉抱長思，慟哭蒼山根。
腸回日萬周，繫此三尺墳。
傷心閟黄壤，矯首望白雲。
雲去無處所，淚濕塚前麟。
寄題錢申仲漆堂隱居四首·芳美亭
作者：孫覿
朝代：宋

離離陌上花，春到錦營中。
上冢千騎出，竟天晚旌紅。
故園已陳迹，風流餘此翁。
渺渺山間曲，披披煙雨叢。
種桃今著花，千巖貯春風。
錦繡裹山谷，遺民悲故宫。
寄題錢申仲漆堂隱居四首·通慧亭
作者：孫覿
朝代：宋

磽磽錫爲骨，瘦脊盤九龍。
中涵千斛乳，連絡萬竅通。
漆堂枕其股，飄飲迺不供。
詩翁虧天巧，妙契卓錫工。
青林破蒼玉，碧井臥白虹。
他年一杯酒，配食桑苧翁。
寄題錢申仲漆堂隱居四首·遂初亭
作者：孫覿
朝代：宋

行有叱馭難，坐有垂堂畏。
莫驅九折險，輕用千金貴。
爲貧聊爾爾，興盡我輒逝。
平生慕朱遊，肯汙薛宣吏。
清曉拄笏坐，西山有佳氣。
一笑食蛤蜊，寧復知許事。
富陽道中二首·其一
作者：孫覿
朝代：宋

渺渺行雲幔，溶溶曳水衣。
雷翻巢墮乳，風落網粘飛。
獨拄青藜杖，來推白板扉。
平生邱壑趣，漂泊寸心違。
富陽道中二首·其二
作者：孫覿
朝代：宋

白帽炎州客，青裙酒姥家。
微風搖扇浪，細雨落簷花。
客舍休占鵩，蠻村欲饌蛇。
會令醒復醉，高枕送生涯。
寒食
作者：孫覿
朝代：宋

月落烏啼古木昏，宿雲未歛日光暾。
閉門喧豗百賈鬧，塵埃一覺車雲奔。
據鞍已覺朝市遠，細路漸入桑麻村。
累累青冢繄蓬顆，風掃露沐松爲門。
魂飛骨冷喚不覺，隻雞斗酒聊相溫。
種種閑情便愁絕，行歌野哭不堪聞。
寶文李公挽詞三首·其一
作者：孫覿
朝代：宋

十道觀風使，三朝屬老成。
埋輪豺虎避，檄水鰐魚驚。
內閣徴書入，連城負弩迎。
哀吟追往事，空復故人情。
寶文李公挽詞三首·其三
作者：孫覿
朝代：宋

五紀周旋地，欣同七十稀。
長庚陪月曉，孤鶩伴霞飛。
忽作三休去，真成一夢非。
不知華表上，白鶴幾時歸。
寶文李公挽詞三首·其二
作者：孫覿
朝代：宋

絳雪飛丹鼎，蒼雲覆茗杯。
聊從五禽戲，空使萬牛回。
拄笏看山坐，乘桴跨海來。
仙遊知有在，名字記丹臺。
將軍樹
作者：孫覿
朝代：宋

當年樹下遂兒嬉，直到將軍衣錦時。
老幹千年龍化後，如今空有寄生枝。
小園春事二首·其一
作者：孫覿
朝代：宋

屋頭喚雨泥滑滑，萬瓦紛披土囊發。
西園春事一時休，繁紅浸亂煙脂雪。
綠蘿高張翠羽蓋，蒼巘中斷青玉玦。
不見枝上一點紅，千頃桑麻光似潑。
小園春事二首·其二
作者：孫覿
朝代：宋

小園花柳爭春發，風雨顛狂二三月。
斷梗梢空轉若迷，細紅糝逕繁如纈。
叵堪繞屋溜潺潺，可厭觸途泥活活。
不妨暫柅故人車，大似陳公井中轄。
少保張公挽詞三首·其一
作者：孫覿
朝代：宋

帝閫謀元師，齋壇屬老儒。
黄麻孚大號，皂纛擁前驅。
便合聯黄袞，猶應冠紫區。
炎炎白晝日，奄忽下桑榆。
少保張公挽詞三首·其三
作者：孫覿
朝代：宋

並轡天街里，聯裾省户中。
追參兩班合，醉笑一尊同。
我老猶占鵩，公豪正吐虹。
忽騎箕尾去，悽斷白頭翁。
少保張公挽詞三首·其二
作者：孫覿
朝代：宋

平土疏新渥，湛恩洞九泉。
印懸金斗大，冠珥玉蟬連。
墜劍今亡矣，鳴珂尚宛然。
風流春月柳，無復似當年。
少逸登第還里中喜而賦詩少逸過余出示和篇次韻爲賀
作者：孫覿
朝代：宋

帳底諸生擁鼻謠，詩書滿腹似邊韶。
禹門擊水高三級，堯殿披雲煥九霄。
駿馬看花春寂寂，長檠燒燭夜寥寥。
一飛更上金鑾去，滿袖香煙散早朝。
山行憩田舍老父出迎以黄柑白酒爲餉
作者：孫覿
朝代：宋

藜杖扶來雪滿簪，諄諄好語意深深。
酒傾白墮杯行玉，橘破黄苞坐飣金。
醉起莫辭田父肘，甘餘須識野人心。
匆匆不盡遮留意，挽袖丁寧更一臨。
山長老寄茶
作者：孫覿
朝代：宋

睡魔迎我入華胥，夢境倏然一蜨如。
不用分燈遣將去，山翁茗盌爲驅除。
山陽守吳子仁遺兩鶴喜而賦詩二首·其一
作者：孫覿
朝代：宋

本自驂鸞駕，何因下爵羅。
未冲霄漢去，且傍水雲過。
收拾爲閑伴，提攜作好歌。
莫懷軒冕意，風月共婆娑。
山陽守吳子仁遺兩鶴喜而賦詩二首·其二
作者：孫覿
朝代：宋

縞袂真仙馭，玄裳羽客衣。
千年令威至，萬里佐卿歸。
蹋雨青苔院，栖煙白板扉。
蕭條真老伴，相對兩忘機。
崇仁縣
作者：孫覿
朝代：宋

萬山攢擁天一笠，北風吹雨兩鬢濕。
饑烏絕叫護巢飛，老蛟怒起拏雲立。
孤城短日砧杵急，騎驢渺渺衝泥入。
桑枝倒折機杼空，道旁廢井無人汲。
遺民到今傳舊邑，擊水華鯨浪三級。
故物漂流百戰餘，客子起坐萬感集。
小驛香醪如雪汁，一杯快作長虹吸。
酒醒寂歷照短檠，幽咽數聲鄰婦泣。
崑山道中二首·其一
作者：孫覿
朝代：宋

歸鳥破煙沒，飛泉隔隴分。
松門挂疏雨，樵路蹋行雲。
獨往隨漫興，高談遺世紛。
悠然一杯酒，可以傲人羣。
崑山道中二首·其二
作者：孫覿
朝代：宋

日脚銜半璧，江面横匹素。
一片黄蘆秋，摵摵風景暮。
閑枕曲肱眠，自琢撚須句。
稍稍山月吐，已復草多露。
巴東使君王夢得挽詞
作者：孫覿
朝代：宋

谷口聲名動帝庭，芝塗一札下西清。
安車倍道徵杖叔，前席通宵問賈生。
俊辯瀾翻驚辟易，長身玉立看崢嶸。
飄然比夕騎箕去，那見麒麟地上行。
帝城上巳
作者：孫覿
朝代：宋

宿霧消神沼，晴曦照碧峰。
祓除周故事，環宴楚遺風。
畫舸低搖鶂，浮梁冷亘虹。
五陵驅羣少，三殿錫鷁公。
浪射簪纓潤，花迎劍佩紅。
舞遲歌袂穩，飛急酒觴空。
淑氣琱軒外，祥光禁籞中。
敢賡元首詠，上記帝堯功。
平江太守侍郎王公挽詞三首·其一
作者：孫覿
朝代：宋

燕頷封侯相，鷹揚國士風。
金貂七葉貴，鼓角十州雄。
按節星軺動，埋輪虎穴空。
誰令交一臂，已失大槐宫。
平江太守侍郎王公挽詞三首·其三
作者：孫覿
朝代：宋

通德門中見，長安道上逢。
虚名慚薦鶚，喜色看乘龍。
流落湘江魄，崎嶇楚市舂。
相看青眼舊，獨有後凋松。
平江太守侍郎王公挽詞三首·其二
作者：孫覿
朝代：宋

東吏重足立，無家寄一錐。
道旁烏攫肉，舍下犬生氂。
望絕重臨日，哀吟去後思。
吳兒奉嘗我，歌此送迎詩。
平江燕張節使樂語
作者：孫覿
朝代：宋

秋風獵獵卷法旌，賊壘怱怱唾手平。
笑倚柁樓天上坐，臥聞鼓角地中聲。
九門合遝追鋒去，千里讙呼負弩迎。
從此三吳傳勝事，一時草木盡知名。
廣教寺湧翠閣
作者：孫覿
朝代：宋

高甍縹渺冠曾巔，一握孤雲尺五天。
試向堂前參翠柏，要看地底出青蓮。
廣教寺種玉軒
作者：孫覿
朝代：宋

道人餘浄業，種竹把雲根。
野色禪窗迅，秋聲客枕喧。
持鉏掀鼠壤，插棘護龍孫。
不放纖塵立，清風自滿門。
建安掾朱彦實調同安丞歸莆田枉道過余十日而别二首·其一
作者：孫覿
朝代：宋

公子命巾車，千里過我廬。
驚飛庭尉爵，喜見丈人烏。
倚壁方挽膝，推琴欲攬須。
殷勤更秉燭，孤悶一時攄。
建安掾朱彦實調同安丞歸莆田枉道過余十日而别二首·其二
作者：孫覿
朝代：宋

巢枝良易安，瓢飲有餘懽。
栖栖枳棘間，矯矯如龍鸞。
抱牘鳧鶩進，落筆蛇蛟蟠。
但令填紙尾，只作馬槽看。
建昌守朱直伯寄酒小詩爲謝
作者：孫覿
朝代：宋

愛酒淵明望白衣，傳聞騎吏款柴扉。
爲憐漁父鳴鞭送，欲便山翁倒載歸。
泪向琵琶弦上落，心隨蝴蜨夢中飛。
一杯属我寛愁病，免使黎侯詠式微。
弋陽縣古葛陂也縣有古刹臨大溪相傳云佛圖澄浣腸故地
作者：孫覿
朝代：宋

古道陰森翠柏行，長鞭搖曳紫游韁。
佩鳴蒼玉傾瑤席，地布黄金列寶坊。
仙客杖飛龍有角，胡僧腸浣水生光。
兩朝人物空冥寞，百代風流競淼茫。
松骨倚天増老氣，谿毛著水渡微香。
鴉啼鵲噪秋風外，千丈藤蘿掛夕陽。
張全真大資四老堂
作者：孫覿
朝代：宋

真人東方行，攜幼坐小輦。
五星聚光炯，八龍臥偃蹇。
張公世忠孝，七葉冠蟬冕。
翹翹麟一角，濯濯蕙九畹。
聲名大小馮，門巷南北阮。
壎篪自鳴和，滿耳聽睍睆。
舂粟悲漢謠，然萁笑魏褊。
詎聞華亭鶴，空憶上蔡犬。
堂堂鼎軸老，秉道迪天顯。
寧投千金璧，不踐九折坂。
飛飛鴻雁行，戀戀桑榆暖。
草木商山村，煙波洞庭晚。
芝老正堪茹，橘熟行可搴。
連床話團欒，共此一笑莞。
當年伯仲氏，衫鬢綠婉婉。
彩衣戲翁側，玉立盡瑚璉。
峥嶸六門闕，突兀今在眼。
歲月知幾何，華皓森雪巘。
扶顛屬匠石，起死待和扁。
富貴挽不來，拄頰但手板。
談間鋸屑霏，酒伴金荷卷。
舞茵翔兩鸞，歌板曳猶繭。
冰壺明月吐，琪樹清風滿。
起尋赤松遊，仙籍標閬苑。
張大資夫人挽詞
作者：孫覿
朝代：宋

早歲乘龍見伯鸞，賜衣霞爛出齊官。
自從東閣郎君貴，只作西池阿母看。
紫玉簫吹丹鳯去，青萍劍合兩蛟蟠。
素車白馬城南路，愁見春風桂影團。
張子爲園林八詠·別芳
作者：孫覿
朝代：宋

縹带湘枝半欹牆，行人立馬幷垂楊。
珠簾半捲揚州路，爭看金釵十二行。
張子爲園林八詠·友花
作者：孫覿
朝代：宋

午枕驚回一夢餘，間關枝上聽催酤。
已招十客花爲友，更覓千頭橘作奴。
張子爲園林八詠·小蓮
作者：孫覿
朝代：宋

蓮渚紅酣三丈日，苔磯輕颺一絲風。
釣船篷底眠秋雨，誰遣南柯入夢中。
張子爲園林八詠·曲塘
作者：孫覿
朝代：宋

一曲清深五月寒，不知中有老蛟蟠。
雷撾半夜驚飛去，已見天南九萬摶。
張子爲園林八詠·水香
作者：孫覿
朝代：宋

半篙新漲淥周遭，種出荷花十丈高。
擷秀堪紉水仙佩，招詞更續楚臣騷。
張子爲園林八詠·浮香
作者：孫覿
朝代：宋

冰姿更立冰谿上，雪艷仍開雪徑中。
白地迷藏不知處，云何鼻觀已先通。
張子爲園林八詠·照艷
作者：孫覿
朝代：宋

摶雲琢雪鬬輕盈，一片霞光夜自明。
會有國香來入夢，莫教高燭照長檠。
張子爲園林八詠·蒲桃徑
作者：孫覿
朝代：宋

手植蓬藤數千尋，笑看潘液上駸駸。
使君千騎東方去，零落空留一院陰。
張希元承事挽詞二首·其一
作者：孫覿
朝代：宋

秀髮豪眉覆兩顴，身長九尺地行仙。
楚人尚記庚寅日，晉客渾疑甲子年。
批鳯璽書光洗眼，刻鳩靈杖穩隨肩。
世人欲計吾公事，膝上郎君雪滿顛。
張希元承事挽詞二首·其二
作者：孫覿
朝代：宋

門外魌頭引葬簫，寥寥繐帳北山椒。
槐宫一夢驚三世，蓂殿千齡數七朝。
此夜騎星上南極，他年跨鶴下東遼。
摩挲銅狄長安道，試問飛車儻可招。
強氏園亭二首·其一
作者：孫覿
朝代：宋

綠漲柳塘漫，紅翻花徑深。
意行留勝踐，孤悶破芳斟。
倦馬縻空櫪，驚烏泊晚林。
潭潭萬人海，理策又歸尋。
強氏園亭二首·其二
作者：孫覿
朝代：宋

柳外楓橋轉，桑間竹徑分。
意行穿竹過，小雨隔溪聞。
日萼團紅糝，風漪織翠紋。
不知誰主客，相值兩孤雲。
得子次叔毅韻
作者：孫覿
朝代：宋

病木空中穴萬蟻，龍臥泥蟠鞭不起。
老氣干霄四十圍，雷折蒼皮半生耳。
人言種木十年期，桐已生孫竹有兒。
添丁哇笑已堪喜，老幹輪囷只自奇。
刀頭舐空虛何草草，平地變作褒斜道。
我獨愛之遺以安，家住鹿門山安逸。
阿奴碌碌在眼中，逢時不願黑頭公。
三尺茅茨十具牛，不如長作多田翁。
徙寓妙覺佛舍胥乂民襆被相過賦夜坐
作者：孫覿
朝代：宋

客居厭窮獨，蓬艾翳環堵。
莊舄尚越吟，鍾儀猶楚語。
吾人有奇操，空洞見城府。
相逢逆旅中，霧豹初一睹。
拘囹賦囚山，避謗憎市虎。
褰裳肯顧我，崖嶠走風雨。
微吟對清夜，破此五月暑。
墜露挹金莖，空花堕犀麈。
孤燈映籠紗，泠灧翳復吐。
耿耿遂不眠，逢逢聽晨鼓。
復闍黎寄示龍興舉老唱酬書一偈還之
作者：孫覿
朝代：宋

無臺無鏡亦無塵，云何去現句文身。
只有華嚴八千偈，酬對毘那彼上人。
德清龜谿亭遇大雨
作者：孫覿
朝代：宋

崩雲四合千嶂重，奔電一掣十里紅。
土囊叱吸萬竅風，江翻石走昏相蒙。
疾雷破柱鞭老龍，百賈顛沛市井空。
銀河倒傾千丈谼，魚鼈欲取山爲宫。
洪濤舂天怒相攻，大舸吹簸如飛蓬。
醉臥掀舞一葉中，洗我雲夢芥蒂胸。
忽然變滅何匆匆，雷公收聲電改容。
霞舒霧卷縈長虹，紺碧萬頃磨青銅。
溪邊結網南巷翁，白髮黄馘射兩瞳。
赤鱗騰出無留蹤，刻舟求劍何時逢。
志新誦近詩次韻二首·其一
作者：孫覿
朝代：宋

客舍秋風我欲愁，世途如漆莽悠悠。
半生小利營錐末，此日危炊上劍頭。
萬里窮鄉憐我老，一廛小隱待君謀。
惘然貌赤空相對，扇面令人手不休。
志新誦近詩次韻二首·其二
作者：孫覿
朝代：宋

野鶴昂昂祗自奇，水鳧泛泛强隨時。
問禪乞我安心法，住世分君大藥資。
便欲乘桴從魯叟，不須歌鳯歎周衰。
超然獨嘯千峰上，一吷清風萬竅吹。
志新遣介致書餽以巴源紙黄甘珠欖大栗鵝鮓枯蝦爲餉戲作長句爲謝
作者：孫覿
朝代：宋

巴江新搗萬穀皮，禇生粉面膚凝脂。
故人千里持寄我，落筆宛宛天投霓。
綈囊丹果十襲包，爆栗飛燼石火敲。
紅鹽著樹落青子，香霧噀手披黄苞。
蒼鵝無罪見葅醢，苦酒濯之光五采。
蝦跧久已成枯腊，咫尺波濤渺江海。
客舍爭席紛滿前，饋羮不復五漿先。
殷勤重餉有吾子，兩夫擔荷赬其肩。
思上人休菴二首·其一
作者：孫覿
朝代：宋

置屋蒼崖上，騎鯨碧海中。
築閑樵徑雨，門掩釣船風。
蟻穴封千戶，蝸廬鬬兩雄。
區區真可笑，天地一塵中。
思上人休菴二首·其二
作者：孫覿
朝代：宋

閱世身如夢，捐書語更真。
人牛俱不見，棒喝總休親。
敗壁蟲書蘚，空床鼠印塵。
滔滔天下士，應不羨知津。
思賢堂蕭君築室江上館李先之先之既沒李伯紀其堂曰思賢云二首·其一
作者：孫覿
朝代：宋

扁榜銀鉤勁，褒題袞相尊。
天邊玉樓去，江上草堂存。
蠅附俄千里，龍登有一門。
蕭郎傳舊業，擊水看溟鯤。
思賢堂蕭君築室江上館李先之先之既沒李伯紀其堂曰思賢云二首·其二
作者：孫覿
朝代：宋

相國開藩日，摳衣放鷁時。
碧油來弭節，彩筆坐題詩。
有客皆如此，知君更不疑。
相逢一笑喜，空恨十年遲。
惠彦達承事挽詞二首·其一
作者：孫覿
朝代：宋

鳩杖尊三壽，龜床閲九齡。
名留高士傳，光掩少微星。
圯下無遺躅，江邊有獨醒。
潭潭餘慶在，鸞鵠滿家庭。
惠彦達承事挽詞二首·其二
作者：孫覿
朝代：宋

逐客生還後，臞翁耄及時。
長鳴風雨夜，耐老歲寒枝。
坐閲炎凉改，寧隨燥濕移。
隻鷄澆斗酒，敢忘故人期。
惠楙吉水軒二首·其一
作者：孫覿
朝代：宋

演漾浮清樾，千凝漫綠莎。
更無野鳥渡，自有窟蟾過。
短綆飛蒼雪，長纓卷素波。
會須號一噫，霹靂起龍梭。
惠楙吉水軒二首·其二
作者：孫覿
朝代：宋

練練迎朝霽，漻漻卷夜氛。
挽河半天落，貯月一瓢分。
盪胸飽新授，洗耳浣昔聞。
誰知望梅者，肺渴已如焚。
愚溪
作者：孫覿
朝代：宋

羣休眩鹿馬，獨覺辨澠淄。
蟲鳥豈知道，斷尾畏爲犧。
草木詎有靈，衛足不如葵。
智嚢樗里子，痴絕顧愷之。
成壞繫所遭，何必陋昨非。
儀曹天下士，失身蹈危機。
一斥臥江海，南冠繫湘纍。
不思蛇起陸，便作鳥擇栖。
匿智以爲愚，更欲名其溪。
溪山清可厲，溪上碧相圍。
石底行翠虯，煙中抹修眉。
一朝纊息定，白日斷履綦。
叢祠翳篁竹，秋風生網絲。
凜凜望千載，避世真吾師。
故物不可尋，山川尚華滋。
永懷西州動，興言北山移。
欣然解其會，了了不復疑。
獨醒亦何事，誓將餔糟醨。
舉酒酹一觴，宛宛度兩旗。
蕉黄配丹荔，歌此迎神詩。
感春四首·其一
作者：孫覿
朝代：宋

槿籬茆屋兩三家，急雨捎谿燕子斜。
萬壑笙鏞號地籟，一天繒絮墮楊花。
風塵澒洞身先老，樽酒歡呼氣尚華。
虎穴參差半朝市，無嫌卑濕賦長沙。
感春四首·其三
作者：孫覿
朝代：宋

村巷深深綠映人，粥餳槐火一時新。
山河萬里纏妖氣，宮殿千門鎖暗塵。
幾點微酸梅着子，半篙清漲水生鱗。
巖花澗草元無主，雨洗風吹又一春。
感春四首·其二
作者：孫覿
朝代：宋

萬里蒙塵六尺輿，一丸泥蠟十行書。
豫且往往窺魚服，屬國栖栖掘鼠餘。
村徑紅稠花艷艷，沙平翠點樹疏疏。
落霞孤鶩西南望，千頃洪波浸日車。
感春四首·其四
作者：孫覿
朝代：宋

春物菲菲自解歡，雨鳴孤枕夜漫漫。
忘形不到公榮飲，絕意休彈貢禹冠。
離亂家書萬金直，艱難斗酒百憂寬。
囊空甑倒誰能救，淚濕花枝不忍看。
折玉崖
作者：孫覿
朝代：宋

巉巉兩崖青，漫漫一奩白。
抵沙射月影，窗户栖珠璧。
定心如止水，逝將老空寂。
手弄一掬寒，面傃千仞碧。
須防童子喜，往往犯瓦礫。
招鄒次魏
作者：孫覿
朝代：宋

客舍風雨交，庭蕪蔓春草。
蓐食悲王孫，戛釜厭邱嫂。
吾人才傑立，一障狂瀾倒。
湯湯捍滔天，澟澟塊絕島。
奇音閑大樸，妙語發天藻。
壁間見蝎喜，屋上瞻烏好。
跫然聽足音，自足慰衰老。
出門泥活活，所向碍行潦。
懷人心不展，厭亂跡如掃。
仲子過我廬，肩輿白雲道。
提刑直閣張公挽詞二首·其一
作者：孫覿
朝代：宋

荷鍤酬身後，騎箕返帝旁。
風纒卿月暈，雲掩使星光。
炯炯三珠在，冥冥一鑑亡。
故交今白髮，掩映涕淋浪。
提刑直閣張公挽詞二首·其二
作者：孫覿
朝代：宋

無事空心折，懷新尚目存。
壽康駢五福，德爵擅三尊。
蠹落芸籖冷，蛛懸畫戟昏。
像圖猶彷彿，謾寄刻舟痕。
提刑郎中范公挽詞
作者：孫覿
朝代：宋

星軺出帝躔，光射斗牛邊。
納陛傾三接，埋輪聳十連。
那知憂鵩日，已復夢鷄年。
尚遂斑衣戲，俄從白布纒。
倚閭心破碎，投袂涕潺湲。
更有門前客，愁吟淚滿牋。
故侍御鄒公抱節亭
作者：孫覿
朝代：宋

一邱黄壤臥龍泉，光氣輪囷夜斗邊。
長吏青氈無舊物，拾遺華屋有修椽。
鳯麟毛骨皆如此，水石風流尚宛然。
亭下不生閑草木，籜龍無數欲參天。
斗酒同小詩送楊君聖四絕·其一
作者：孫覿
朝代：宋

糟床灧灧玉虹流，洗盡胸中萬斛愁。
待看百篇供太白，不將一斗換涼州。
斗酒同小詩送楊君聖四絕·其三
作者：孫覿
朝代：宋

習池尊俎擅風流，一洗干戈四海愁。
倒着接籬扶上馬，舉鞭一笑問幷州。
斗酒同小詩送楊君聖四絕·其二
作者：孫覿
朝代：宋

天祿先生第一流，著書曾賦畔牢愁。
何人載酒論奇字，彷彿虞箴是九州。
斗酒同小詩送楊君聖四絕·其四
作者：孫覿
朝代：宋

一水橫分醉眼流，兩峰遙蹙黛眉愁。
醉眠千日中山酒，不羨三刀夢益州。
新居城二首·其一
作者：孫覿
朝代：宋

戢戢盤蝸滿舍東，笑看蠻觸兩爭雄。
便攜龍具歸田去，更祝豚蹄望歲功。
未怪席門多長者，肯教壑谷問吾公。
超然獨到羲皇上，臥占南窗一枕風。
新居城二首·其二
作者：孫覿
朝代：宋

肝膽寥寥楚越分，鼻端不落郢人斤。
倚門骯髒無如我，從客雍容孰似君。
一榻方尊徐孺子，千篇不數鮑參軍。
從今更欲論奇字，載酒重來問子雲。
族嬸强氏挽詞
作者：孫覿
朝代：宋

少日聲名推大阮，一時門地數南强。
家肥自稱河魴貴，廟薦猶聞澗藻香。
羽化忽驚雙鶴去，巢空不復九雛將。
歸魂無用哀笳送，彷彿吹簫在帝鄉。
明水寺五代末危全諷據臨川時所建畫像至今存焉寺旁最高峰有祠屋一區道士居之二首·其一
作者：孫覿
朝代：宋

臺殿何年有，千巖紫翠間。
金仙佛世界，羽客道家山。
骨朽餘三窟，皮存尚一斑。
傷心千古淚，相見雨潺潺。
明水寺五代末危全諷據臨川時所建畫像至今存焉寺旁最高峰有祠屋一區道士居之二首·其二
作者：孫覿
朝代：宋

愁坐猿啼裏，行吟度鳥間。
翠凋巾上髮，紅破鏡中顔。
老去經三折，真游付八還。
無心自來往，空羨白雲閑。
明水逵老以黄甘荔子土芋爲餉小詩答謝
作者：孫覿
朝代：宋

客居莽牢落，幽絕無四鄰。
歲窮有衣結，日晏猶甑塵。
偪仄戎馬間，敢厭薪水勤。
故人情義重，采采青泥芹。
小摘持寄遠，分餘爲情親。
丹荔擘輕圓，黄柑破芳辛。
蹲鴟勸加餐，風味亦可人。
渺渺山澗曲，浩浩水雲晨。
踞罏有前諾，兩翁對然薪。
眼纈眩紅綠，共此無邊春。
春事三首·其一
作者：孫覿
朝代：宋

茆棟依林出，松扉傍水斜。
浮蒼圍百叠，亂綠翳三叉。
屋破蝸書壁，庭蕪鶴印沙。
小桃供一笑，已著兩三花。
春事三首·其三
作者：孫覿
朝代：宋

黄鸝遺好音，碧草縈别恨。
雨擢翠千尋，風斂紅一寸。
持醪散百憂，琢句破孤悶。
呼童數擊鮮，無久諸郎溷。
春事三首·其二
作者：孫覿
朝代：宋

閑隨白雲行，倦倚青松立。
嚼葉須鬛香，藉草衣巾濕。
風從月下生，月向杯中吸。
戴星莫匆匆，秉燭要汲汲。
春晚二首·其一
作者：孫覿
朝代：宋

花落不容惜，猶殘葉底春。
稀紅閃餘映，亂綠鬬尖新。
飛絮高度竹，遊絲遠趁人。
窺簾聞好語，雙鵲喜津津。
春晚二首·其二
作者：孫覿
朝代：宋

殘尊斷送春，千里未歸身。
鶯老猶聞語，梅酸欲聚顰。
獨眠愁警夜，起舞聽鳴晨。
行路難如此，悠悠且傍人。
春雨
作者：孫覿
朝代：宋

小雨破春昏，清風洗瘴氛。
霏微花上見，蕭瑟夜深聞。
獨笑幽閑事，酣歌倚半醺。
羈懷不堪寫，危坐聽爐芬。
春霽二首·其一
作者：孫覿
朝代：宋

好雨連清夜，寒聲滿四簷。
浣此紅點注，著柳翠條纖。
宿潦推舟起，舂塗上屐黏。
家家揮耒出，途詠滿蒼黔。
春霽二首·其二
作者：孫覿
朝代：宋

清飈洗睡昏，好雨愜幽欣。
共喜當春至，偏宜入夜聞。
跳波通轍涸，流潤駐爐薫。
瀲瀲沙頭綠，晴來已十分。
景思提舉少卿出示藥寮佳篇某繼元韵上呈
作者：孫覿
朝代：宋

連筒自灌黄精圃，結轍休推薏苡車。
萬壑飛泉舂午枕，一簑带雨荷春鋤。
逃名尚有身爲累，擇利焉知貨可居。
笑指吳公門上莠，一時零落已邱墟。
書事二首·其一
作者：孫覿
朝代：宋

坐睡抛書卷，行歌泥酒杯。
那能鑽故紙，莫自恥虚罍。
閑把吟須撚，欣逢笑口開。
獨醒竟何事，空腹吼饑雷。
書事二首·其二
作者：孫覿
朝代：宋

謀身殊落落，隨俗信悠悠。
但使真心住，何嫌老語偷。
乘風豈有待，過坎且復休。
人生如寄耳，豈恨拙于鳩。
曹山三絕句·其一
作者：孫覿
朝代：宋

露宿風餐兩鬢華，故園蕪沒舊生涯。
聖恩若許求帷蓋，便向東陵學種瓜。
曹山三絕句·其三
作者：孫覿
朝代：宋

毁瓦區區爲食謀，半生炊黍在刀頭。
一廛會入扶犁手，不上陳登百尺樓。
曹山三絕句·其二
作者：孫覿
朝代：宋

竹杖芒鞋穩稱身，茸茸香草醉中茵。
舉鞭叱馭何爲者，始信王陽是可人。
曹山寺
作者：孫覿
朝代：宋

石棧梯空一綫横，路窮臺殿兩崢嶸。
日光澹澹鳥飛沒，雲氣茫茫龍隨行。
道人西歸餘隻履，結茅宴坐千巖底。
草根瀝瀝暗泉鳴，樹外騰騰青瘴起。
翠竹掩冉蒼雲屯，老藤蔽虧白晝昏。
天低尺五雷雨上，身强丈六祖佛尊。
我老栖栖厭行旅，逢人欲問前三語。
不見高僧錫杖飛，山下空留千斛乳。
曹山春日二首·其一
作者：孫覿
朝代：宋

弱柳千絲颺，河横一带圍。
腰支春作瘦，鱗甲雨生肥。
逐伴魚兒出，爭巢燕子飛。
匆匆班草地，不覺臥斜暉。
曹山春日二首·其二
作者：孫覿
朝代：宋

屏擁山入坐，珠跳水濺裾。
香銷塵漠漠，日近竹疏疏。
身逢百罹後，春殘一夢餘。
故林千嶂外，孤抱幾時攄。
月巖寺寺有巖石高數十丈一穴中空如半月狀號半月巖
作者：孫覿
朝代：宋

老蟆蝕月缺，破鏡擲道邊。
金樞壞一夕，玉斧斵千年。
何人挾寸鐵，插羽飛上天。
但令蟆磔死，重看十分圓。
有客生致兩雉不忍殺開籠縱之二首·其一
作者：孫覿
朝代：宋

平地安知禍有機，一跌永負青雲期。
舉羣驚雊墮罝網，袞背煥爛光陸離。
山梁三嗅不忍嘬，如皋一笑吁可悲。
開籠放汝須遠去，莫遣韓公賦病鴟。
有客生致兩雉不忍殺開籠縱之二首·其二
作者：孫覿
朝代：宋

誰令孤鷕遂專埸，翦迭籠中看鳥翔。
文章正坐虎毛柄，鎩羽一落千丈强。
翠翎低摧少顔色，奇禍非汝能遮防。
匆匆應媒莫浪出，尊拳毒手正交相。
朝議胡公挽詞二首·其一
作者：孫覿
朝代：宋

魁壘萬夫雄，堂堂望一宗。
名聯千佛土，籍著九圍重。
月旦推三鳯，風流屬二龍。
哀哉埋玉樹，一塢閟金鍾。
朝議胡公挽詞二首·其二
作者：孫覿
朝代：宋

巨室蔭華榱，驚聞一柱摧。
辛勤三世種，寂寞萬牛回。
猶抱萊衣泣，俄興楚挽哀。
功名付難弟，榮路正崔嵬。
朱彦直穹石堂
作者：孫覿
朝代：宋

擬把高天補，曾將巨海填。
猶殘如蝸練，尚带祖龍鞭。
勢重坤輿壯，根深粤嶠連。
孤騫摶鷲羽，突立冠鼇顛。
錫號俄三品，論材但一拳。
誰令此奇偉，偃臥獨魁然。
李茂嘉寄茶·其一
作者：孫覿
朝代：宋

蠻珍分到謫仙家，斷壁殘璋裹絳紗。
擬把金釵候湯眼，不將白玉伴脂麻。
李茂嘉寄茶·其二
作者：孫覿
朝代：宋

大瓢貯月瀉銀瓶，瑟瑟松風入坐鳴。
擬把金釵候湯眼，睡魔先已樹降旌。
東坡先生與蔣魏公遊最善宣卿侍郎蓄東坡詩文自公始也心慕手追遂入於室某嘗賦景坡堂詩宣卿謂余知音者遂標藏之櫝中比守吳門治有狀璽書褒進待制敷文閣某馳小舟往賀宣卿出詩三章見屬句法華妙爲一時絕唱有云正索解人那復得其誰知我固無從此真東坡語也輒次韻書于卷末·其一
作者：孫覿
朝代：宋

家聲籍籍冠中州，健筆縱横貫九流。
三世祖孫吳郡牧，兩朝人物山亭侯。
顒卬自快披雲睹，衰陋空遺倚玉羞。
便恐追鋒天上去，不辭投轄爲公留。
東坡先生與蔣魏公遊最善宣卿侍郎蓄東坡詩文自公始也心慕手追遂入於室某嘗賦景坡堂詩宣卿謂余知音者遂標藏之櫝中比守吳門治有狀璽書褒進待制敷文閣某馳小舟往賀宣卿出詩三章見屬句法華妙爲一時絕唱有云正索解人那復得其誰知我固無從此真東坡語也輒次韻書于卷末·其三
作者：孫覿
朝代：宋

洲蘂霏紅風澹沱，池光鋪練月徘徊。
乍驚醉眼生春纈，頓覺詩腸蟄夜雷。
坐看千言供刻燭，自甘百罰恥空罍。
使君處處栽桃李，爲報花奴羯鼓催。
東坡先生與蔣魏公遊最善宣卿侍郎蓄東坡詩文自公始也心慕手追遂入於室某嘗賦景坡堂詩宣卿謂余知音者遂標藏之櫝中比守吳門治有狀璽書褒進待制敷文閣某馳小舟往賀宣卿出詩三章見屬句法華妙爲一時絕唱有云正索解人那復得其誰知我固無從此真東坡語也輒次韻書于卷末·其二
作者：孫覿
朝代：宋

高名迥出中興日，大句追還正始風。
浦上珠回孤月吐，壁間梭躍五雲從。
景坡堂裏參差見，飯顆山頭邂逅逢。
更欲騎鯨追李白，入門一路羽翰通。
東塔六言二首·其一
作者：孫覿
朝代：宋

翠竹含風嫋嫋，青山照水重重。
窗户無人半掩，一龕香霧空濛。
東塔六言二首·其二
作者：孫覿
朝代：宋

偶與白雲共出，忽隨倦鳥俱還。
明日重尋舊路，桃花流水空山。
某送妻母章碩人之葬道過紫藤省拜妻祖莊敏公及妻伯叔諸公之墓題勝因寺壁
作者：孫覿
朝代：宋

宰樹連山淚葉春，纍纍高冢臥麒麟。
羊曇一慟西州去，華屋生存有幾人。
某靖國中與時發同寓郡庠潛心之北窗凡三年而别别後三十五年復相遇於荆溪頤山之下蒼顔白髪互相驚歎追數一時同舍生在鬼録者十八九獨兩翁無恙耳方築室山中以老焉將與時發杖屨往來如杜子美所謂兩老者迺賦詩而以爲之先
作者：孫覿
朝代：宋

簪盍盡晨夜，裾連講肆朝。
昂霄初一睹，歷塊已先超。
竟臥鹽輜老，終遺爨鼎焦。
月分千里共，波折兩萍漂。
卷地邊塵合，彌天刼火燒。
途窮歌兕虎，巢燬賦鷦鷯。
稚子開三徑，先生守一瓢。
但空囊似腹，莫折磬如腰。
幘墮樵風過，袍斑釣雪饒。
蝸盤憐角縮，鼠黠看鬚搖。
鳧雁吾何筭，松筠子後凋。
共憐身獨在，相視意俱消。
負釁投炎海，全生託聖朝。
那知龜是鼈，已見鵬如雕。
楚玉號三獻，堯雲煥九霄。
啼烏占夜喜，歸馬弄風驕。
便殺雞爲黍，休尋鹿覆蕉。
並鄰如可卜，半道不須邀。
汲井澆桑本，攜鉏蒔藥苗。
千端身外事，一噱醉中囂。
蟻泛蓮垂葉，魚烹柳貫條。
往來成二老，隨分各逍遙。
柳
作者：孫覿
朝代：宋

修纖似束楚腰支，楊柳春風二月時。
金地化身千佛眼，錦江新様十宮眉。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·七星巖
作者：孫覿
朝代：宋

十載汙修門，簪槖侍帝垣。
五雲深莫窺，衆星拱以繁。
一坐牘背書，身落海上村。
山川發餘想，鍾鼓眩昔聞。
星圖煥斗極，兩兩錯地文。
今日復何日，乘槎造天閽。
日月起可挾，參井立能捫。
誰當揭其柄，爲我酌瀛尊。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·來風亭風洞在七星巖之下曾公巖之右大暑時有風出穴中泠然如冰雪被體不可久留舊有亭摧壞始撤而新之趙漕少隐置酒落其成名曰來風云
作者：孫覿
朝代：宋

萬樹張大傘，千嶂臥獨龍。
彤雲竟天起，火墜九日紅。
投老落蠻嶠，暍死愁吳儂。
風流貴公子，一笑林下逢。
蒼崖折天罅，中有萬里風。
習習駕兩腋，飄飄落瓊宫。
草木嘯竽籟，澗谷酣笙鏞。
披我快哉襟，誰能辨雌雄。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·八桂堂
作者：孫覿
朝代：宋

橘中隱商顔，桑下蔭羽葆。
古人日已遠，貴跡今未掃。
英英八桂堂，屹立表衆草。
名随五柳傳，壽待三松倒。
南堂駐金莭，伏劍收蠻獠。
駪駪立萬馬，獵獵卷千纛。
元戎領客來，小摘羞澗藻。
醉纈亂繁花，移來插晴昊。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·曾公巖曾子宣丞相元豐中守桂林遊七星山始見此洞芟薙草莽平坦方廣可容數百人悉布磚甓之入洞十餘步有澗水横其前不可涉公梁石爲橋以便遊者號曾公巖
作者：孫覿
朝代：宋

羣峰依天立，萬馬屹不動。
風欹紫玉珂，雨暗青絲鞚。
相君千里目，渺渺孤鴻送。
披雲覷天巧，鑿翠出巖洞。
中空貫長虹，側立剖大甕。
宛宛臥石梁，欲起時地控。
玉棺已上天，甘棠有遺誦。
獨餘澗底泉，時與幽人共。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·栖霞洞
作者：孫覿
朝代：宋

飛仙巢三山，弱水環四溟。
誰知黄茅嶺，自有白玉京。
獨曳一枝筇，梯空上青冥。
蟾飛墮八桂，石隕化七星。
幽幽炬火然，異狀不可名。
垂天紫雲蓋，插地翠羽屏。
已無俗士駕，上有遷客經。
敢言居夷陋，妙絕冠平生。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠·龍隱巖
作者：孫覿
朝代：宋

跳波觸石喧，古木抱崖擁。
老蛟壓泥蟠，一笑作潭洞。
孤峰起崷崒，哀壑浩呼汹。
腥風噤蛙淫，凍雨落毛氄。
凜凜白晝寒，瘴髪立盡聳。
旱氣曛日黄，縮爪但陰拱。
悠然四大海，歛此一毛孔。
安得化爲霖，蕙葉有光寵。
桐廬連夕大雨溪漲數十丈徙寓白塔山上方閣
作者：孫覿
朝代：宋

蒼莽川流會，渾酣海氣嘘。
蛟龍改窟宅，雷電走空虛。
殷地翻坤軸，黏天浸日車。
高僧欲杯度，遊客且樓居。
壯觀真難值，幽懷亦少攄。
翩翩一鳥去，何必羨知魚。
梅二首·其一
作者：孫覿
朝代：宋

北風翦水玉花飛，翠袖凌寒不自持。
脉脉含情無一語，水邊籬落立多時。
梅二首·其二
作者：孫覿
朝代：宋

纖纖蘿蔓牽茅屋，細細苔花點石矼。
夢斷酒醒山月吐，一枝疏影臥東窗。
楓橋璨書記出示近賦長句爲詩答之
作者：孫覿
朝代：宋

白㲲青鞋竹杖隨，伏犀插腦看魁奇。
水如說法翻千偈，山似哦詩蹙兩眉。
率爾扣門依佛寶，欣然命駕有心期。
匆匆班草河橋上，幾日重臨慰所思。
樞密周府君挽詞
作者：孫覿
朝代：宋

少日聲名冠兩科，弁星爭看切雲峨。
回翔禁路聯三組，獨步樞庭擁萬戈。
飲馬直須臨瀚海，洗兵端欲挽天河。
壯懷落落今休矣，急景駸駸可奈何。
蟻動忽聽牀下鬬，駒跳已向隙中過。
泉原一閉成千古，有客哀吟只浩歌。
樞密胡公進諸子于學年方冠強記博覽穎悟過人某每過公清夫廉夫立侍公側賦巨題押強韻率有奇語嘆愛之余作詩傳坐客云
作者：孫覿
朝代：宋

于菟生而斑，騏子墮地走。
眈眈百獸長，矯矯六龍友。
家庭傳吉夢，釋氏曾抱送。
英英玉雪如，連璧見二仲。
讀書夜不眠，歷歷數十年。
吟成一寸燭，笑拍郊賀肩。
聚訟破三語，下筆先風雨。
妙句出錦囊，陳言陋鹽絮。
辟易四坐驚，難弟有兄。
傳觀莫放手，擲地有金聲。
次桂州二首·其一
作者：孫覿
朝代：宋

過嶺逢人問象州，瘴煙如海蹴天浮。
三閭逐客何將到，八桂宜人且少休。
次桂州二首·其二
作者：孫覿
朝代：宋

江上煙雲翠作堆，倚天青壁雁飛回。
神州一望三千里，不是南遷肯獨來。
次苦竹渡
作者：孫覿
朝代：宋

浮雲漲天黑，鍛此百鍊兵。
匣臥韜白月，手揮沸奔星。
風塵劍三尺，削盡多壘平。
往往失其柄，倒戈來抗衡。
養虎恐遺患，媚蟆終自盲。
君子善藏之，綠林正橫行。
次韻叔毅兄佳什
作者：孫覿
朝代：宋

雲夢平吞八九寬，紫髯紅頰秀春巒。
天邊鴻雁心應折，竿上鯨鯢肉未寒。
倦聽山城鳴鼓角，喜瞻衡宇掛衣冠。
培風好上天南去，莫遣荆榛簉孔鸞。
次韻向伯恭侍郎致政歸臨江
作者：孫覿
朝代：宋

六龍暴鬛海生塵，霖雨方資命世材。
此去謝公須強起，誰令陶令賦歸來。
追懷玉筍三年别，指點薌林一笑開。
大舸横江日千里，憑誰倒曳九牛回。
次韻周士春晴二首
作者：孫覿
朝代：宋

門鵠猶殘雪，林鶯已喚春。
相逢青眼見，不恨白頭新。
獵獵翻歸袖，僛僛落醉巾。
小紅齊破蕾，一笑爲何人。
綠漲三家渡，紅酣萬戶春。
交情久客見，物態一時新。
縹緲凌波襪，淋漓漉酒巾。
對花身已在，應解笑陳人。
次韻德發驅虎
作者：孫覿
朝代：宋

三窟憎狡兔，兩端忌首鼠。
含糊有前却，遺患在養虎。
操刀貴能斷，坐見皮寢處。
應須下車搏，不待探穴取。
恢恢天漏網，洶洶國破斧。
驚呼咤萬口，走避空一府。
長圍起伏虚，尺箠下戛敔。
迷行出漢圏，送死入鄭圃。
大彘保尻領，童兒聚儔侣。
枯顱歸閣束，敗鞟實庭旅。
寧堪裹馬革，但恐汙牛弩。
三患古所害，一死誰貰汝。
綠林嘯亡命，首禍自吕母。
師行費千金，城壞墮百堵。
踞鞞體欲消，嚢笏頰誰拄。
要先羣鯨戮，未快一虎去。
次韻王子欽
作者：孫覿
朝代：宋

北窗風冷冷，西閣夜悄悄。
缺月吐半璧，獨與太白曉。
緱山王郎子，粲若玉樹皎。
紛紛噲伍中，特立負奇表。
清談静炎燠，堅臥鎮浮擾。
呼童高樹栅，赤幘厭凡鳥。
次韻王子欽上元感事三首·其一
作者：孫覿
朝代：宋

寒雨吹黄屋，胡星照紫宸。
龍沙萬里去，燈市七年春。
感戀丹心折，悲吟白髮新。
孤臣臥江海，老淚滿衣襟。
次韻王子欽上元感事三首·其三
作者：孫覿
朝代：宋

冰雪依春盡，雲山發興多。
微吟愁獨夜，小立佇斜河。
社鼓村村急，樵音處處歌。
呼僮掃月榭，不飲奈明何。
次韻王子欽上元感事三首·其二
作者：孫覿
朝代：宋

金地三千界，珠宫十二樓。
人行仙佛土，春滿帝王州。
邂逅羣雄擾，消磨百戰休。
傷心歌舞地，錦纜起汀鷗。
次韻王子欽妙覺新居
作者：孫覿
朝代：宋

苔花带雨上秋床，欹枕無人午夢長。
愁極俱憑詩可遣，憂深唯有酒能忘。
窺人谷鳥怱怱語，撲馬巖花細細香。
袖手莫夸窮事業，試將斗酒換西涼。
次韻王子欽春望二首·其一
作者：孫覿
朝代：宋

王孫春望思寥寥，冠蓋當年盛八蕭。
花靨重重牆外見，琴心切切酒中招。
屠龍已破千金産，駟馬重歸萬里橋。
便解貉裘沽一醉，忍看紅糝綴寒條。
次韻王子欽春望二首·其二
作者：孫覿
朝代：宋

萬木陰中鎖泬寥，晨門跋馬聽蕭蕭。
故人自欲分茵去，逐客何妨折簡招。
共對春風班露草，却隨明月下溪橋。
擊鮮故有諸郎在，三尺銀刀貫柳條。
次韻王子欽秋懷二首·其一
作者：孫覿
朝代：宋

白汗翻漿浹背流，清飈一掃破除休。
楓江湛湛冰壺月，梧井團團玉露秋。
蟻動巧聞牀下鬬，駒跳首向隙中留。
南山危坐高稜見，杞國區區豈我憂。
次韻王子欽秋懷二首·其二
作者：孫覿
朝代：宋

愁邊種種關心事，客裏紛紛見俗情。
雁拆西風離思亂，鳥啼殘夜旅魂驚。
江河風景悲南渡，家室倉皇問北征。
滄海横流安税駕，一桴從我任平生。
次韻王子欽立春二首·其一
作者：孫覿
朝代：宋

玉手傳絲催歲，金刀翦綵伴春回。
兵戈滿眼年年在，花鳥驚心日日來。
芳意漸還三徑草，暗香猶認兩京梅。
呼童火急供春事，凍醴生光灧玉醅。
次韻王子欽立春二首·其二
作者：孫覿
朝代：宋

歲晚驚呼身已老，天涯流落首空回。
便將酒力推愁去，且放春光入眼來。
人語嘻嘻爭鬬草，宫花閃閃艷妝梅。
雪消水暖春江動，綠漲葡萄萬斛醅。
次韻王子欽端午
作者：孫覿
朝代：宋

飯筒菰黍趁流年，葵扇桃笙尚宛然。
世味半隨昌歜苦，心旌長與艾人懸。
鴻飛不到書來少，鵲喜無憑語浪傳。
兩鬢蕭蕭吹白髮，空餘衰謝故人憐。